text:
PHOTO: The touch pad swimming pool at President Quirino Stadium which will be used for the Palarong Pambansa 2018. (Imelda C Rivero/PIA1 Ilocos Sur)
NAKASAGANAN ti Vigan City a mangsangaili kadagiti rinibu a bisita kabayatan iti pannakaangay ti Palarong Pambansa iti Ilocos Sur inton Abril 15 – 22, 2018.
Dayta ti pinasingkedan ni Vigan City Mayor Juan Carlo Medina kabayatan ti naangay a First Quarter Press Conference iti City Hall idi malem ti Abril 24, 2018 a dinar-ayan dagiti pannakabagi dagiti nagduduma a media institutions iti Ilocos Sur.
Impakaammo ni Mayor Medina a nakasaganan ti City Government, Department of Education, Philippine National Police ken dadduma pay nga ahensia ti gobierno para iti naannayas, naurnos ken natalna a panangsangaili kadagiti agarup 15,000 a delegado manipud kadagiti amin a rehion iti Pilipinas.
Naammuan nga uray iti Quirino Stadium, Bantay, Ilocos Sur ti sentro ti Palarong Pambansa, ngem kaaduan kadagiti atleta ken delegado a naggapu iti innem a rehion dagiti mai-billet kadagiti nagduduma a public schools iti las-ud ti Vigan City, ken adu nga sporting events dagiti maisayangkat kadagiti nagduduma a lugar iti siudad.
Impakaammo ti Mayor a nangisaganan ti Philippine National Police iti contingency plan tapno masaluadan ti seguridad dagiti tattao kabayatan ti makalawas a Palarong Pambansa. Mamanamnama ti nakaronto a trapiko kadagiti kalsada iti sentro ti siudad, ken addanto dagiti polis, traffic aides, barangay tanod ken kameng ti NGO kadagiti strategic a paset dagiti kalsada tapno naurnos ti trapiko. Impakaammona nga inton aglukat ti Palarong Pambansa nga adda maisayangkat a traffic re-routing para kadagiti lugan a sumrek ken rummuar iti siudad. Impakaammona pay dagiti lugar a pagparkingan kadagiti lugan dagiti delegado iti nagduduma a paset ti siudad iti San Julian Sur ken Solid West. Inrakurakna a dagiti atleta a nai-billet iti sentro ti siudad ket mabagaan a magmagnadan nga agturong kadagiti pagay-ayamanda no asideg laeng tapno saan a mapakaro pay ti trapiko.
Kiniddaw met ti Mayor kadagiti amin a trycicle drivers ken dagiti aglaklako kadagiti kangrunaan a kasapulan a saanda a gundawayan dagiti bisita iti siudad babaen ti sobra a singir ti plete ken agsobsobra a bayad dagiti tagilakoda nangruna kadagiti mainum ken taraon ken dadduma pay a kasapulan tapno saan a dakes a padas ti iyawidto a pakalaglagipan dagiti delegado ken bisita kabayatan ti iyuumayda iti siudad. Nagballaag kadagiti matiliwan a tricycle drivers nga agpaspasada nga ag-over charged iti plete a sigud a makanselar dagiti prangkisada. Impalgakna met a dagiti pannakabagi ti Department of Trade and Industry ti nakaipaakeman ti pannaka-regulate ti presio dagiti mailaklako a kangrunaan a produkto iti siudad.
Impakaammo pay ti Mayor a nakasaritadan ti contractor ti boardwalk project iti abay ti Govantes River iti asideg ti Quirino Stadium nga ikamakamda nga ileppas ti paset ti kalsada tapno adda mainayon a temporario a pagparadaan dagiti nalag-an a lugan. Impalgakna pay a madaman ti negosasion ti gobierno iti akinkukua ti pribado a lote a madalanan ti boardwalk tapno maideretson daytoy iti Quirino Boulevard. Inrakurakna nga addan commitment ti contractor ti Central Park iti Xentro Mall tapno masimpa ti sumrekan ken ruaran ti parking area ken natalged a pagparadaan dagiti lugan.
Pinatalgedan pay ti Mayor ti agtultuloyto a panagdalus ken pannakakolekta dagiti basura kadagiti publiko a lugar iti sentro ti siudad kabayatan ti Palarong Pambansa tapno agtalinaed ti kinadalus ti aglawlaw. Impakaammona met ti direktibana iti DepEd a mangaramidda iti house rules iti panagaramat dagiti delegado kadagiti billeting schools nangruna kadagiti panagisaksak kadagiti electrical outlets tapno maliklilan ti overload a pagtaudan ti uram.
Impalgak pay ti Mayor nga iti agdaman ket fully-booked dagiti hotel a Vigan City gapu iti kinaadunto dagiti delegado iti Palarong Pambansa, ket mapilitan a dagiti mayat nga ag-hotel ket mapandan kadagiti hotel iti ruar ti siudad. Kiniddaw ti Mayor ti pannakikaysa dagiti agindeg, agtatrabaho ken dagiti maisar-ong iti Vigan City kabayatan ti Palarong Pambansa iti panagan-anus ken panagpasensiada iti kinaginadto ti trapiko ken kaadayo dagiti pagparkingan. Impaganetgetna a naindaklan ti pasken a Palarong Pambansa a maminsan laeng a mapasamak iti Ilocos Sur iti las-ud dagiti gasut a tawen, ken napateg daytoy a mangpadur-as ti sports, turismo ken komersio iti intero a probinsia.


c: text/html

text:
Salvatore Quasimodo
Ni Salvatore Quasimodo (Panangibalikas nga Italiano: [salvaˈtoːre kwaˈziːmɔdo]; Agosto 20, 1901 – Hunio 14, 1968) ket maysa idi nga Italiano a mannurat ken mannaniw. Idi 1959 nagunggunaan isuna ti Premio Nobel iti Literatura "para iti lirikal a daniwna, nga addaan ti insendio a panagyebkas ti nakalkaldaang a kapadasan iti biag iti bukod tayo a panawen". A nairaman ni Giuseppe Ungaretti ken Eugenio Montale, isu ti maysa a kangrunaan nga Italiano a mannaniw iti maika-20 a siglo.

robotstxt: allowed

filter: keep


text:
Siled ti Kararag
Basaentayo ti Proberbio 3:27-29
Liklikam ti kinadakes ket magnaka iti nalinteg a dalan. Dika sumiasi iti tumutop a pagnaan.—Proberbio 3:27
NAOPERAR ni Bill a gayyemmi. Maisaruno koman a dagus ti radiation treatmentna. Ngem ketdi, namindua a naipan iti emergency room ket kasapulanna ti lumasat iti lima pay nga operasion. Babaen ti email, kiniddaw ni Julie nga asawana ti pannakaikarkararag ni Bill ken impadamagna ti pagdurdur-asan ti kasasaadna. Inaldaw nga agmaneho iti adayo iti ipapanna iti ospital, ket inasikasona dagiti pakseknan ti seguro, ti kasapulanna iti ospital ken dagiti dadduma pay a masapul a mataming. Idi agangay, napaksuyan ni Julie.
Kalpasan ti pannakabasak ti naudi nga email-na, sinaludsodko iti Dios, “Kasano a makatulongak?” Pagamammuan, adda immapay iti panunotko: Saludsodem ken ni Julie no kayatna ti makipagyan ditoy balaytayo. Simmaruno a napanunotko: No agyan daytoy iti balay dagiti gagayyemna. Imbagak daytoy ken ni lakayko, ket nagdesisionkami nga idiayami kenkuana nga agyan iti balaymi. Idi makasaritak ni Julie, nagsangit ket kinunana, “Kaibagbaga kaniak dagiti gagayyemko a mapanda agbakasion. Isu a kunak a kasapulak ti pumanaw iti balayda.”
Adun ti nangngegak a padas dagiti tattao no kasano a narisut ti panagkasapulanda iti maitutop a tiempo. Masmasdaawak latta ket kunkunak iti bagik: Kasano a napasamak dayta? Iti daytoy a napasamak kadakami, napigsa ti riknak a mangawis ken ni Julie a makipagyan kadakami a kas man ti Dios ti agsasao iti napigsa a timek.
Adu ti wagas ti panagtrabaho ti Dios, kas met laeng ti kaadu ti tattao a nakasagana nga agtignay nga agtulnog iti panangiturong ti Dios. No tignayennatayo ti Dios a tumulong iti maysa a tao, alaentayo ti amin a gundaway nga agserbi kadagiti adda iti aglawlawtayo.
Kararag: Ipatpategmi a Dios, ipakitam kadi kadakami dagiti tattao a makasapul iti tulongmi ita nga aldaw, ket ikkannakami iti tured nga agtignay. Amen. Kapanunotan: Ania ti inted ti Dios kaniak a mabalinko nga ibinglay iti sabali a tao? Ikararagan: Dagiti pamilia a sumangsango kadagiti pakaseknan ti salun-at ken panagpaagas.
(Naadaw iti Siled ti Kararag, Paguummongan ti Sangalubongan Tapno Agkararag, Septiembre- Oktubre 2018 a bilang. Impablaak ti Discipleship Resources-Philippines. Sarungkaran ti http://discipleshipresourcesphilippines.com wenno ag-e-mail iti drphilippines@gmail.com.)


text:
SINAIT, Ilocos Sur – Pimmusay ti maysa a motorista iti ospital a nakaitarayanna gapu kadagiti grabe a dunorna kalpasan a naikras iti rangtay iti national highway a sakup ti Barangay Namnama ditoy nga ili idi Nobiembre 15.
Napugsat ti anges ni Romel Iniba y Cano, 24, naasawaan, gas attendant iti maysa a paggasolinaan, ken residente iti Barangay Cabangtalan, ditoy met laeng nga ili bayat ti pannakatamingna iti Corpuz Clinic and Hospital gapu kadagiti dunorna iti barukong ken multiple fractures.
Naammuan iti inbestigasion nga agpaabagatan ni Iniba a nakalugan iti Euro X a motorsiklona a mapapati a napardas unay ti panagpatarayna ket idi lumasat iti nadakamat a barangay, dina nakontrol ti manibela ti lugan a nakadungparanna iti sementado a railing ti rangtay a puon ti nakaitapuakanna iti naipangato a nabato a paset ti karayan.
Nakaro met a nadadael ti lugan ti biktima.#


text:
GALIMUYOD, Ilocos Sur – Tallo a lugan ti nagkarambola iti kalsada nasional a sakup ti Barangay Patac ditoy nga ili a nakaiyospitalan dagiti nagmaneho ken inlubbonda.
Nagkarambola ti lugan a Dio 2 a minaneho ni Genesis Pawilen, menor de edad; Rusi 125 a minaneho ni Jeffrey Sabaot, 21, residente ti Poblacion Sur, Salcedo a nakilubbonan ni Mary Joy Farel, 19, residente iti Calangcuasan, Salcedo; ken ti Rusi 110 a minaneho ni Ricardo del Rosario, 60, a kasakayna met dagiti annakna a da Marina ken Daisy.
Segun iti inbestigasion, agpadaya dagiti tallo a lugan ket agsikko koma iti kannigid ti chop-chop motorcycle ngem agoberteyk met ti Rusi 125 ket nagsinnapgid dagiti lugan a nakairaman ti Rusi 110.#


text:
MAGMAGNA manen ni Burik nga agsapul iti taraon iti dayta nga agsapa. Addan iti kabakiran a limapulo metro laeng iti lauden ti naglemmengan da Arindaraen ken Darisayen. Maikatlo itan nga aldaw a di nagaw-awid iti Manolandia. Kayatna, makasapul iti taraon nga agpaay kadagiti kalugaranna. Masayangan la unay iti daydi nasarakanna nga intaray da Arindaraen ken Darisayen.
Ita laeng a maturong ni Burik dayta a disso. Iti sibubukel pay ketdi a Manolandia, isu pay laeng ti nakagteng dita. Kabutbuteng ngamin dagiti kalugaranna a papanan. Iti istoria ti kaamaanda, adu kano dagiti agnanaed nga uleg dita. Ngem saannan a napuotan a ditoy ti naturongna ta nakaturong ti panunotna iti pannakasapulna koma iti taraon nga agpaay iti lugarda.
Addan iti asideg ti wangawangan ti dina ammo a kueba idi makangngeg iti agpapatang. Adda pay paraipusna a nasarangsang a paggaak.
“Agbisinda la ketdi idiay Manolandia no saanda a makasapul iti taraonda, gayyem!” naitimkanna ni Darisayen. “Numona ta asidegen ti nepnep.”
“Nasaomon, gayyem,” permi a paggaak ni Arindaraen. “Bassiten ti adda iti agamang idi pimmanawta. No nayawidda koma ti nasarakan daydiay a Burik, saanda koman a parikut pay ti kanenda.”
“Tanga met dayta a Burik ta pinanawanna lattan ti nasapulanna. Nagtalek la unay! Hahaha!”
“Di kad’ duata ita a naigangngat?”
Nagallangugang ti katkatawa da Darisayen ken Arindaraen.
Napangilangil laengen ni Burik. Ngem dina latta a maala ti agpungtot.
Inkeddeng ni Burik ti agparang kadagiti gagayyemna. “Naimbag nga aldawyo, gagayyem,” indaydayawna. “Komustakayon?” Nagkinnita da Darisayen ken Arindaraen. Naklaatda. “Apay a pimmanawkayo iti Manolandia?” ni latta Burik. “Agsublikay’ koman. Naragragsak met laeng idiay ta adutayo.”
Apagbiit a nagkinnaawatan da Darisayen ken Arindaraen babaen laeng ti panagkinnitada. “Saandakami a kagura?” inamadda.
“Daydiay napasamak?” inngilangil ni Burik. “Maawatandakayo, gagayyem. Ikariyo laeng a diyonton ul-uliten.”
Manen, nabagas ti panagkinnita da arindaraen ken Darisayen.
“Ania, agsublikayo kadin?”
Sinsao, dinarup da Arindaraen ken Darisayen ni Burik. Nagambonanda daytoy. Kakaasi ni Burik a nagsangsangga.
“Dinakam nga allilawen!” siuunget ni Arindaraen a nagkuna.
“Kayatmo nga agsublikami,” ni met Darisayen, “tapno usigendakami! Ngem pulos nga agsublikami! Agbiagkami a sitatalinaay ditoy.”
Impennek ni Burik ti naggulagol nupay nasakiten ti bagbagina. Napia laeng ta nakaruk-at. Timmayab sa nagdisso iti bato iti ngatuen da Arindaraen ken Darisayen.
“Umaykadtoy ta rungrungduendakan!” impukkaw ni Arindaraen. Rumrumsik dagiti matana. “Tapno awanen ti kasla kalaingan iti Manolandia!”
“Saanka a maawatan, gayyem,” insungbat ni Burik. Pinasidapna dagiti matana. Sipsiputanna ti mabalin nga aramiden dagiti dua.
“No ketdi agsaoda dagiti kalugarantayo,” binagi ni Darisayen, “sika laeng ti nasayaat! Ammomi, sikanto ti ipatugawda a lider uray agindidika. Ngarud, sika ti lapped iti planomi a mangidaulo kadakuada!”
“Isu nga ita pay laeng, mapukawkan iti dalanmi!” inraed ni Arindaraen.
“Nakunakon, gagayyem, awan iti planok ti mangidaulo iti Manolandia.”
“Salawasaw!”
Dinuklos da Arindaraen ken Darisayen ni Burik. Ngem naunaan ida ni Burik. Impennekna ti timmayab. Tinurongna ti Manolandia. Saanen a sinurot da Arindaraen ken Darisayen.
Dagus a nangeddeng da Arindaraen ken Darisayen kalpasanna. Agpulong la ketdi ni Burik. Baka madamdama laeng, darupen idan ti sibubukel a Manolandia.
Inkarigatanda nga inulod ti naksayandan a balay ti anay. Rumbeng a makakitada iti baro a paglemmenganda.
Idinto a ni Burik, nakadanonen iti Manolandia. Inlibas ti iseserrekna iti balayda tapno saanda a makita ti langana. Ngem naklaat iti nadanonna iti uneg. Kasarsarita dagiti nagannakna ni Dapuen ken dagiti kaduana a lider iti Manolandia. Naladawen tapno agsanud pay.
“Ne, adtoy gayamen ni Burik,” siraragsak ni Dapuen a nangitudo ken ni Burik.
Napataliaw da Upawan ken Kawwetan a nagannak ni Burik. Mailadawan ti kinaragsak iti rupada iti pannakakitada ken ni Burik.
“Kunami no anian ti napasamakmo,” makasangsangiten ni Upawan a nangarakup iti anakna.
“Nagpakadaak met, innang,” kinuna ni Burik.
“Wen, annako,” intungtung-ed ni Kawwetan. “ngem nagdanagkami ta manon nga aldaw nga awanka.”
“Pasensiakayon, ammang,” napadumog ni Burik.
“Gurayka, Burik,” insengngat ni Dapuen. “Nakuso dagiti dutdotmo ken daradara ti tapingarmo. Aniat’ napasamak?”
Gapu ta napadakkel a masapul nga agsao a kanayon iti kinapudno, inistoria ni Burik ti naaramid kenkuana.
Nakapungtot da Dapuen ken agassawa a Kawwetan ken Upawan.
“Sobra daytoyen nga ar-aramiden da Darisayen ken Arindaraen,” kinuna ni Dapuen. “Ita met laeng, masapul a mayawidda ditoy Manolandia ta sungbatanda dagiti nagbasolanda!”
Kayat ni Burik a baybay-anda koma lattan da Darisayen ken Arindaraen. Ngem awan iti posision a mangtubngar iti pangngeddeng ti liderda.
Inummong a dagus ni Dapuen dagiti amin a Manod wenno tanod a manok. Madamdama pay, agturongdan iti naglemmengan da Arindaraen ken Darisayen. Simmurot da Burik, Kawwetan ken Upawan. Ken ti sibubukel a taga-Manolandia.
Nakasangagasuten a metro ti nadaliasat da Arindaraen ken Darisayen. Agturongda iti amianan. Adda idi lakay unayen a taga-Manolandia ti nakaistoria nga adda napintas a rukib kadayta a paset ti kabakiran.
Ngem saan pay a nasapulan da Arindaraen ken Darisayen ti rantada idi sabten ida ti mapan a sangapulo a dadakkel a bao. Nakauy-uyong ti rupada.
Sinsao, dinarup ida dagiti marabutit. Timmayab dagiti aggayyem. Ti makadakes, iti sanga ti bulala a nagdissuanda, itay pay gayam nga agsisiim ti maysa nga uleg iti taraonna a marabutit.
Dagus a dinarup ti uleg da Arindaraen ken Darisayen. Iti panaglisida, saanda a nabalanse ti bagida. Natnagda iti daga.
Ngem saan a nagpatingga ti uleg. Dagus a nagbissayot sa intinnagna ti bagina iti yan dagiti aggayyem. Pinutipotanna dagitoy. Tukkawanna koman ni Darisayen idi makugtaran ti ulona.
Napakigtotan ti uleg idi iwarasna ti panagkitana. Makaunget a taga-Manolandia ti nakasagana a mangsiplag mangpurok kenkuana. Daras nga inibbitanna da Darisayen ken Arindaraen. Sa nagdardaras a limias.
Agtigtigerger iti buteng da Arindaraen ken Darisayen uray idi nakaadayon ti uleg. Linawlaw ida dagiti taga-Manolandia. Mababainda a mangiyangad kadagiti rupada.
“Pakawanendakami koma,” nakunada laengen. “Agyamankami unay ta dimtengkayo.”
“Saanen a napateg daydiay, gagayyem,” naitimkanda ni Burik. “Baliwantayo ti mangrugi.”
“Agyamankami la unay, gayyem…” kinunada.
“Agnakemkayo koman,” kinuna met ni Dapuen. Kas kadagiti iturayanna, awanen ‘tay pungtot a marikriknana kada Darisayen ken Arindaraen.
Inawat met da Upawan ken Kawwetan ti idadawat da Darisayen ken Arindaraen iti pammakawan kadakuada.
Kasta met nga inawat manen ni Dapuen ken dagiti padana a lider ti panagsubli dagiti aggayyem iti Manolandia.
Uray pay dagiti kalugaranda, inawatda met da Arindaraen ken Darisayen,
Ket nasingsinged manen ti panaggagayyem da Burik, Darisayen ken Arindaraen. Agkukuyogdan nga agsapul iti taraon para iti sibubukel a Manolandia.
Ken nagbalin a naragsak ken natalna ti biag iti Manolandia. Aglalo la unayen ta dagiti aggagayyem ti mangiturturong itan iti Manolandia. #


text:
Misamis Oriental
Ti Misamis Oriental ket maysa a probinsia iti Filipinas a masarakan iti rehion ti Amianan a Mindanao. Ti kapitoliona ket ti Siudad ti Cagayan de Oro. Kabeddengna dagiti probinsia ti Lanao del Norte ken Bukidnon iti abagatan, ti Agusan del Norte ken Agusan del Sur iti daya, ken iti amianan ket ti Baybay Bohol.
Dagiti linaon
Heograpia[urnosen | urnosen ti taudan]
Addaan ti Misamis Oriental iti 3 nga ili ken 3 a siudad.
Dagiti siudad[urnosen | urnosen ti taudan]
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Dagiti daulo ti probinsia: Departamento iti Kaunegan ken Lokal a Gobierno, Siudad ti Quezon- Naala idi 12 Pebrero 2013
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
VIGAN CITY – Patien ni Gov. Luis “Chavit” Singson a naset-up laeng ti anakna a kongresista iti mapapati a panagikutna iti cocaine ken valium idi nagturong iti Hongkong idi Hulio 14. Segun iti gobernador, madama ti panagimbestigada no asino kadagiti kakadua ni Cong. Ronald Singson ti nangikabil iti droga iti ikutna. “Mabalin nga adda pakainaiganna […]
Tag Archives | Hong Kong
Dip. Singson, pinalubosan ti korte ti Hong Kong nga agpiansa
VIGAN CITY – Maragsakan ti bise mayor ditoy gapu iti panangipalubos ti maysa a korte iti Hong Kong nga agpiansa ti kabsatna a diputado a nakadetene gapu iti pannakumpiska iti ikutna dagiti illegal a droga iti eropuerto ti nasao a pagilian. Iti interbio kenkuana ti media iti Barangay Capangpangan ditoy siudad idi Agosto 19, aldaw […]


text:
AGMERMERIENDAAK iti kantina ti Northern Quezon High School a pagpapart-timeak kadayta nga agsapa ti Martes idi paayabannak ti prinsipal. Kalkalpasko la unay a nagpa-final exam iti IV Peace. Dinarasko nga inibus ti pansit ken mineral water ta narigat no aguray ni Ma’am. Ti kayatna, ora mismo!
Nadanonak ti prinsipal iti opisinana nga adda dumdumoganna a pappapel. Makumikom siguro iti umadanin a panagrikep ti klase. Nagdaydayawak. Insardengna ti ar-aramidenna.
“Take your seat,” apagapaman laeng nga inyangadna ti rupana.
Madin sa ti aldawna, nakunak iti nakemko, ta di man la nga immisem. Nagtugawak iti sango ti lamisaanna a nakaikitikitan ti nagdadakkelan a naganna: MRS. JENNY SALAYUSAY- PRINCIPAL I. Agkaraiwara dagiti papel iti rabaw ti lamisaan. Kasta metten dagiti napempen a libro iti agsumbangir a sikiganna. Iti suli, nakabattal dita ti sagad a buyboy ken dustpan. Napangilangilak. Maikadua pay laeng daytoy a gundaway a mastrekko ti opisina ti prinsipalmi. Idi damo nga agaplayak. Nakaur-urnos man idi ti aglawlawna. Awan ketdi ti nabaliwan iti plastar dagiti dua a kabinet a nakaipempenan dagiti rekord. Adda iti masanguananna ti maysa, iti abay ti ridaw. Nagdakkelan ti sarming a naidisenio kadaytoy. Tapno makitana ti bagina nga agtrabaho? Iti met suli iti makanigidna ti maikadua. Kaskasdi a nagdakkelan ti sarming daytoy. Nakalinlinis met ketdi ta naynay nga agpaayab iti ubing a mangdalus.
Nagliad iti tugawna sa miningmingannak. “Pudno kadi a nagpaeksamkan, Sir Matias?” tiningigannak.
“Yes, Ma’am,” kinunak.
“Why did you give the exam? We don’t have any schedule yet!” makaipas ti ikikitana.
Napaangesak iti nauneg. “Ma’am,” kinunak, “inyiskediulko ti eksamko gapu iti dua a rason. Umuna, part-timeak laeng, Ma’am, ket amangan kunak no mairana nga addanto ka-conflictna ti scheduleko kadagiti trabahok idiay balay. Maikadua, diakon makauray. The scheduled graduation is on April 9, Ma’am. Ania itan? Marso 22, Martes Santo. Awanen ti klase ‘ton bigat. Beinte otsonton ti mabilang ‘ton Lunes. No di pay ageksam dagiti ubbing, kaanonto pay ngarud a makompiut ti gradoda? Ken maysa pay, Ma’am, nangngegko kadagiti kakaduak a testnan, yiskediulnan. Adu ngamin ti pakaringgoranda. Makumikomda nga agkampania kadagiti ubbing nga agturpos iti elementaria tapno umaydanto agbasa ditoy inton panaglulukat manen ti klase. Fourth year ti iggemko, Ma’am, ket pagaammotayo met a masapul a maisapsapa a maisubmitir dagiti gradoda.”
“Agpapan pay,” kellaaat lattan nga inkiraudna. “Dika la makatuttutor!” Limmawa dagiti abut ti agongna. “Naka-review ngarud ita dagiti ubbing?”
“Yes, Ma’am! I told them last week that their final exam in Physics will be today. Imbagak pay la dayta idi Lunesna. That’s after we almost finished the topic,” impalawagko.
“’Ton maminsan, Sir Matias, urayem ti go signalko! Nalawag?” kinusilapannak. “Dika agdardarasudos!”
“Saan met ngata a kinadarasudos ti inaramidko, Ma’am,” indagsenko. Kagurgurak la unay dayta a balikas. Iti kaano man, diak pay nagdarasudos. Adalek nga umuna ti ania man nga aramidek sakbay nga ipatungpalko. “No urayek pay ti schedule, nagabayton ti amin, Ma’am. Ken kasano a makaaramidkayo iti schedule ket addada pay di nakapa-unit. Dagiti met dadduma, awan pay quizda. I doubt, Ma’am, where will they get a grade! Iti attendance dagiti ubbing iti kalleppas a Foundation? I think that is not a measure of the child’s real ability!” Nagdakkelan a puntos ti maited iti ubing nga agatendar iti aktibidad ti pagadalan. Maki-paradeka, wenno maki-mass demo, wenno addaka iti rabii ti koronasion, addan siento singkuenta a mainayon a puntosmo iti amin a subject. Makaammon ti titser no ania ti panginayonanna. Lagidawek la unay daytoy nga alagaden ti pagadalan. Agparparang a nadagdagsen payen ti affair ngem iti academic.
“Ania?” uray la nagbulintek dagiti bugagaw a mata ti prinsipal. “’Payso kadi ti ibagbagam?”
“Apay a diyo imbestigaren, Ma’am?”
“Asinoda?”
Imbagak ti ammok tapno saan a siak ti pagdas-alan amin a pungtotna.
Diak ninamnama ti nagbalin a reaksionna. Timmakder ket pinikpikna dagiti abagak. “Dika lattan tumagari, Barok,” kinunana.
Apayen? Nasaok laeng a dagiti padana a nagbakbaketen ditoy NQHS, nagbaliw metten ti aplaw ti angin. Adda pagbutnganna iti mabalin a panangsalangadna kadagiti imbagak?
“Sige, ituloymo ngaruden ti agpaeksam,” kinunana manen idi dinak mauray nga agsao. “Ita kadin wenno inton malem ti batang ti IV Gold?” ti section one ti kayatna a sawen.
“’Ton malemen, Ma’am, iti orasko kadakuada tapno awan ti madaldalapusko a subjectda,” insungbatko.
Nagpakadaakon. Iti panagturongko iti ridaw, nataldiapak iti sarming ti nagpaiduma nga isemna. Isem ti buaya!
Nagdiretsoak iti officemi. Nadanonko ni Ma’am Cardenas nga agar-aramid iti eksamna.
“Ania ti imbaga ni Ma’am?” inamadna idi makitanak. Imbagak ti napasamak. Talkek ni Ma’am Cardenas. Maysa a tawen ti in-inaunaak iti tawenna a duapulo ket tallo. Nagsarunokami a simrek ditoy NQHS.
“Sabagay,? intungtung-edna. “Nagbayag met la ngaminen dayta scheduletayo!”
“Kasano ket awantay’ met amin. Kas ita, kagudua manen ti awan a kakaduatayo ta napanda nagatendar iti panagturpos dagiti adda iti elementaria. Kasano a masurot ti schedule no kasta?” Tallo tawenkon ditoy NQHS. Iti nagsaruno a dua a tawen, nadlawko ti kinarigatna ta di masnop ti sueldo. Agpannuray ti pagadalan iti ibayad ti gobierno. Pribado nga agpayso daytoy ngem saanen nga agbayad dagiti ubbing iti tuitionda. Ti gobiernon ti makaammo kadakuada. Pagdaksanna, naladaw a sumangbay ti kuarta. Pagangayanna, ti sueldomi ti agsakripisio. Sakami la maparsiakan no kasta nga adda mapastrek ti pagadalan iti panagpakandidatana no adda aktibidad daytoy. Ngem puling laengen no ar-arigen ta adukami nga agbibingay.
Sakripisio a talaga ti kaadda ditoy NQHS! Gapu iti panangasawak itay napan a tawen, nagikkatakon iti NQHS. Agrigat laeng ti pamiliak, nakunak iti nakemko, no agtultuloyak. Nagrigat met ngarud ti sumrek iti public school. Impamaysak ngarud ti nangasikaso iti pundar da tatang ken nanang a bangkag ken tallo kadisso a piskaria. Imbukbokmi ditoy ti bassit a kuartami ken baket.
Ngem itay Oktubre, kinapatangnak ti prinsipal. Nagsasaruno pay ti text dagiti ubbing. Pagsubsubliendak a mangisuro. Kayatdak kano a mangisuro kadakuada iti Physics ta naanusak ken awan saysayangek nga oras. Siak ngamin ti titserda iti Math idi second yearda. Segun pay iti prinsipal, marigatan kano ti kabarbaro a titser a mangig-iggem iti Physics ta Math ti majorna. Ken overload pay.
Inyumanko ken baket. “Adda kenka, a, Lakay, no di makatubeng kadagiti aramidmo,” kinunana.
Isu nga addaak manen ditoy NQHS.
(Maituloyto)


text:
Agmaymaysan ni lolo nga agbalbalay
iti San Nicolas. Dakkel ti balayda. Maysa gayam a retirado nga
empleado iti bangko.
Idi laeng a naammuak nga addan iti
Amerika ti amak. Idi gayam aginaw ni nanang, nagpa-Manila ti amak.
Nakaasawa iti maysa a balikbayan. Innala ti asawana iti Hawaii ket
didiaydan nga agindeg.
Kuna ni lolo nga awan kano ti anak
da Tatang.
Ngem no dadduma, adu dagiti
saludsodko maipapan iti amak ken ni lolo. No apay a tinarayanna ni
Nanang.
“Patpatgen ni
Carlo ti inam ngem nagbuteng a mangannong iti pagrebbenganna
kadakayo,” kinuna ni lolo. Kinunana nga idi maammuan ni papa a
masikog ni nanang, naglibas a nagpa-Manila.
“Ngem idi
addan natalged a pagsapulan ni Carlo, nagsurat kaniak a birokek ti
inam ta kayatna nga alaennakayo iti dennana. Dayta ti nakaammuak a
nakiasawan ti inam,” kinuna ni lolo.
“Ammona kadi
nga addaak kenka, lolo?”
“Wen,”
kinuna ni lolo. “Kinapudnona, isu ti nangibaga nga alaenka ditoy
balay. Isu ti mangipatpatulod iti gastosem nga agadal.”
Nakaluaak, Manong Danny, iti dayta
a nangegko. Ipatpategnak gayam ni papa.
Gapu iti dayta a naammuak,
ad-addan a gimmaedak a nagbasa, Manong Danny. Sinubadak ti ayat ni
lolo kaniak babaen ti panangasikasok kadagiti kasapulanna lalo ket
mangrugin a kumapuy ken ti pammateg ti amak babaen ti
panagsinsinnuratmi. Rinangtayan dagiti suratmi ti nabayag a panawen a
dimi panagdenna.
Ngem manipud idi innalanak ni
lolo, manmanon ti pakadamagak pay ken ni nanang. Naammuak a
pimmanawda iti purokmi gapu iti panagdakiwas dagiti kabusor ti turay.
Ngem di met ammo ti nagsaludsodak no sadino ti nagpainganda.
Pinagtuloynak ni papa iti
kinanars. Inggaedko ti nagadal agsipud ta daytoyen ti gundawayko a
makaturpos iti kolehio. Ammok a dakkelto a kalasagko ti diplomak iti
pannakibakalko iti biag.
Simmingedkami nga agama. Dandani
inaldaw ni papa a tumawag iti selpon. Komkomustaenna ti panagadalko.
Masansan a ballakadannak a diak pay taliawen ni ayat ta agturposak
pay.
“Makauray ni
ayat. Ti panagadalmo ti asikasuem agsipud ta kayatko a makita a
dumur-as ken naraniag ti masakbayam,” nakunana.
Naglabas dagiti tawen, Manong
Danny. Dimteng ti panagturposko. Nakaragragsakak ta nagun-odkon ti
tarigagayko a makaadal.
“Lolo, sika
ti kayatko a mangiyukkor iti medaliak,” intawagko kenkuana iti
selpon.
“Adda
sorpresa a sangailim iti panagturposmo,” kinuna ni Lolo.
“Sino kadi,
Lolo?”
“Sorpresa pay
no ibagak itan?” inggarakgak ni Lolo.
Iti kaaldawan ti graduation,
nasorpresaak a talaga, Manong Danny. Ni Papa ken ti asawana ti
sangailik! Inrantada ti panagbakasionda iti panagturposko. Nairut ti
arakup kaniak ni mama. Mariknak a maysan nga anak ti panangibilangna
kaniak.
Siakon ti karagsakan a parsua iti
panagturposko, Manong Danny.
(Maigibusto)


text:
Friday, February 27, 2015
OPERATION TIMBANG KEN CENSUS, MAIPATPATUNGPAL
Cabugao, Ilocos Sur – Agtultuloy latta a maar-aramid ti “Operation Timbang” ken Census babaen kadagiti Barangay Nutrition Scholars (BNS) ken dagiti Barangay Health Workers (BHW) iti 33 a barangay ti ili a Cabugao, Ilocos Sur ita a bulbulan, segun ken ni Mrs. Joenah G. Sevilleja, AT, Municipal Nutrition Action Officer.
Dagiti maserbisyuan nga ubbing ket manipud iti agtawen ti 0-71 months a maaramid iti semi-annual ken 0-23 months a binulan a maaramid agraman kadagiti “underweight children” nangruna iti barangay tapno madeterminar no maibagay met laeng iti agdama a pagbasaran ken pagrukodan ti kasasaad ti ubing iti tawenna.
Innayon ni Mrs. Sevilleja nga agtinnulong dagiti BNS ken ti BHW’s a mangsarungkar iti pagnaedan dagiti ubbing a timbangenda. Kasta met a maitarapnos pay iti Update ti Family Profile (Census) ti pamilia ti ubing. Kaaduan a sangapulo a Pamilia ti magapuananda iti agmalem iti dayta a barangay ket ituloydanto manen iti sumaruno nga aldaw ti obrada.
Ti regular a panagkalap ti datos dagiti ubbing ket kasapulan a ma-update ta pagbasaran iti mabukel a mainayon a programa ti Nutrision ken kasapulan unay iti report-da iti benneg ti Munisipal ken Probinsial, segun ken ni Mrs. Sevilleja.
Dagitoy nga aksion ken inisiatiba ket paset iti naregget a pannakaipatungpal ti programa ti Nutrision babaen iti agtultuloy a suporta ti Gobierno Munisipal nga idauluan ni Mayor Edgardo “Ediboy” S. Cobangbang, Jr. # (Web Situational Report)
Dagiti maserbisyuan nga ubbing ket manipud iti agtawen ti 0-71 months a maaramid iti semi-annual ken 0-23 months a binulan a maaramid agraman kadagiti “underweight children” nangruna iti barangay tapno madeterminar no maibagay met laeng iti agdama a pagbasaran ken pagrukodan ti kasasaad ti ubing iti tawenna.
Innayon ni Mrs. Sevilleja nga agtinnulong dagiti BNS ken ti BHW’s a mangsarungkar iti pagnaedan dagiti ubbing a timbangenda. Kasta met a maitarapnos pay iti Update ti Family Profile (Census) ti pamilia ti ubing. Kaaduan a sangapulo a Pamilia ti magapuananda iti agmalem iti dayta a barangay ket ituloydanto manen iti sumaruno nga aldaw ti obrada.
Ti regular a panagkalap ti datos dagiti ubbing ket kasapulan a ma-update ta pagbasaran iti mabukel a mainayon a programa ti Nutrision ken kasapulan unay iti report-da iti benneg ti Munisipal ken Probinsial, segun ken ni Mrs. Sevilleja.
Dagitoy nga aksion ken inisiatiba ket paset iti naregget a pannakaipatungpal ti programa ti Nutrision babaen iti agtultuloy a suporta ti Gobierno Munisipal nga idauluan ni Mayor Edgardo “Ediboy” S. Cobangbang, Jr. # (Web Situational Report)
Posted by Bayan ng Cabugao, Ilocos Sur at 8:58 AM
Subscribe to: Post Comments (Atom)


text:
VIGAN CITY – Inwaragawag ti Alfredo Cesar Command/NPA-Ilocos a saan nga aramid ti NPA ti mamutbuteng ken agtakaw iti pagbiagan dagiti umili kas ipabpabasol ti kasoldaduan.
“Iti kaanoman, saan nga aramid ti NPA ti mangkigkigtot, mangbutbuteng ken mangdangran iti masa aglalo ti agtakaw iti sanikua ken kabiagan ti masa ken pagbiagan ti masa…” kinuna ti ACC/NPA-Ilocos iti surat a naipatulod iti DWRS a naipatangatang idi Agosto 23 ditoy siudad.
Iti surat ti maysa a Miguel Cervantes, mapapati a pannakangiwat ti ACC/NPA-Ilocos, a napetsaan iti Agosto 3 nga imbasa ni Jun Ramos iti programana a Barangay Commando Brigada, pinakdaaranna ti publiko iti isaysayangkat ti 50th IB, PA a “nasaknap ken kumarkaro a narugit a taktika” a mangpadakes iti imahe ti New People’s Army.
Kinuna ti surat a maysa a modus operandi ti “reaksionario a tropa” nga agpammarangda a kas NPA nga “agkikil, agtakaw, mangal-allilaw, mangbutbuteng wenno mangdangran kadagiti masa a makasalaw kadakuada…”
Dinakamat ti surat ti “involuntary disappearance” ni Nicolas Ramos a napan nakiraep iti Barangay Dinaratan, Salcedo nga inwaragawag ti 50th IB, PA nga innala ti NPA ni Ramos a kas guide, ti panagkalap iti uppat a lapat ti masa, panagtakaw iti kalding iti Galimuyod, panagburas iti bunga ti mangga iti Salcedo, panagdawat iti bagas ken taraon kadagiti umili a mapapati a pinagparang ti kasoldaduan a kameng ti NPA dagiti nagaramid.
Iti privilege speechna iti sangguniang panlalawigan, indagadag ni Tudayan ti pannakaimbestiga ti report a nagpukaw ni Nicolas Ramos, residente ti Barangay Poblacion, Salcedo, Ilocos Sur idi pay la Hulio 28, 2010 a mapapati a kinidnap dagiti armado a tattao idi napan nakiraep iti Barangay Dinaratan, Salcedo.
Kinuna pay ti ACC/NPA-Ilocos a “konkondenaren(na) ti aramid ti 50th IB, PA a panangallilaw, panagbutbuteng, panagriribuk iti komunidad ken panagtakaw kadagiti sanikua ken produkto ti masa… ti malisio a panagpampammarang dagiti tropa (50th IB, PA) kas NPA kadagiti barbario ti Galimuyod, Candon, Sta. Lucia ken Salcedo a “maysa a desperado nga addang ti kabusor tapno perdien ken isina ti NPA ti masa…”
Kiniddaw ti ACC/NPA-Ilocos ti panangbigbig a nalaing dagiti umili dagiti sumangbay kadakuada tapno maidasigda dagiti agpampammarang a kameng ti NPA.#


text:
Iti iking ti maysa a bantay, nalabsanda ti maysa a komunidad dagiti T’boli[4]. Tangtangken ti rupada, ngem nagmalanga dagiti dumadappat gapu iti kinapintas ken kinaraniag iti kawesda. Nakamasngaad ti dadduma, nakatakder met dagiti dadduma a nakaiggem iti pika ken pana. Idi damo adda danag iti barukongda, ngem idi makitada nga agbuybuya dagitoy, nabang-aranda.
(Maikadua a Gunggona, Palanca Awards 2006)
Iti iking ti maysa a bantay, nalabsanda ti maysa a komunidad dagiti T’boli[4]. Tangtangken ti rupada, ngem nagmalanga dagiti dumadappat gapu iti kinapintas ken kinaraniag iti kawesda. Nakamasngaad ti dadduma, nakatakder met dagiti dadduma a nakaiggem iti pika ken pana. Idi damo adda danag iti barukongda, ngem idi makitada nga agbuybuya dagitoy, nabang-aranda.
Idi makita ni Arcadio a di met mangan-ano dagiti T’boli, aginkalalainganen a nagpasango ket inngatona ti maysa nga imana sa nagsao.
“Naimbag nga aldawyo, Apo!” inkablaawna nupay ammona a didanto met la maawatan ti imbalikasna.
Ngem naragsakanda idi makitana a timmakder ti kalakayan ket nagparang ti nakangisngisit a ngipenna iti panagisemna, sa nagsao.
“Kiamba!”
Dida naawatan ti kinuna ti lakay a T’boli, ngem nagintutung-edda lattan. Naragsakan ni Andong idi makitana nga adu ti bangabanga dagiti animales a nakasab-it iti kaykayo ken nakaparabaw iti kabatbatuan nangruna idi makakita iti atap a baboy, ugsa ken nuang. Kayatna a sawen, dida marigatan iti panagbirokda iti taraon ken katulongan iti taltalon.
Aginnagaw ti lawag ken sipnget idi agpungpungtot a kimmamakam iti unaan ni Arcadio. Iniggamanna ti abaga ni Andong sana ginuyod.
“Apay, awan gandatmon a mangpainana kadakami? Dagiti ubbing, napaksuyandan!” nagpasango sa nagbannikes. Agtedtedted ti ling-etna, agadiwara ti alsem ken anglit manipud iti bagina. Awan met ketdi naidumduma ta dandani kastoy amin ti pay-odda.
Nagsardeng ni Andong, sinangona dagiti sumarsaruno kenkuana. Nagsedsed ti grupo iti panagsardengda.
“Danilo, Modesto, inkayo mangkita no sadino ti mabalin a pagturogan,” imbaonna ti dua a putotna.
Insigida a nagtignay dagiti dua. Tinarusda ti maysa a karaskas ti karayan iti baba ti nagsardenganda nga iking ti bantay.
“Mabayag pay ngata sakbay a makitatayo ti napintas a pagdappatan, kasinsin?” intagari ni Silis nga immasideg kenkuana.
“Ti laeng kitkitaentayo ‘tay lugar nga ammona ti mangipaay iti nabuslon nga apit. Daytay ditayo mabisinan, kasinsin.”
Iti di nagbayag, nasungadan ni Andong ti panagsublida dagiti annakna.
“Adda nasarakanmi a gukayab, Amang. Napintas a pagpalabasan iti agpatnag.”
“Nasayaat,” timmakder ni Andong. “Ala, patigmaananyon ti bunggoy ta agturongtayo sadiay.”
Nagsasarutsot ti bunggoy a simmurot kada Danilo ken Modesto nga agturong iti gukayab. Iti in-inut a panangatiw ti sipnget iti lawag, ditan a naggangatda iti lampara.
Nangmalanga ti gukayab kadagiti dumadappat. Kasla addan nagkauna a nagtalinaed ditoy kas ipaneknek dagiti alikamen ken ramit a kas ti banga[5]. Adda pay dagiti naipinta iti didingna.
Kalpasan a naisarak ti tunggal pamilia ti puestoda, inummong ni Mayyang dagiti babbai tapno agluto iti taraon manipud iti bunga ti kayo ken bagas ti lanut nga inalada manipud iti nagdaliasatanda.
(vii)
NARIINGAN ni Mayyang ti manugangna a ni Annie nga agpiwpiwis iti panangap-aprosna iti tianna iti dayta a bigat.
“Danilo, inka ‘yaban ni Amangmo,” matartaranta ti baket a nangbangon iti anakna. Arintayen met a nagsawar ni Danilo. Nasarakanna a nakaiggem iti lata a baso a naglaon ti kape a makipatpatang kadagiti padana a lallakay ni Andong.
“Amang, ni Annie, agpasngayen!”
“Asus, inka saraken ni baket Ansang ta umayna kitaen ni baketmo,” panangibaonna met iti di pay nakainana nga anakna. Insigida a nagturong ni Andong iti ‘yan ni Annie.
Nadatnganna ni Annie nga uray la makalua iti rigatna kabayatan nga ap-aprosanna ti tianna. Imbag ta di nabayagan ni Danilo a nangbirok ken baket Ansang.
Insigida a sinapo ti baket ti tian ni Annie.
“Agpaspasikalen!” kinitana ni Mayyang.
“Ania ti aramidentayo?” mariribukan nga indamag ni Mayyang. “Paganakentayo koma pay ni Annie sakbay nga agrubbuattayo.”
Mariribukan met ni Andong. No kas pangarigan agpasngay, kabaelannanto ngatan ti magna? Rimmuar iti gukayab tapno agpanunot ngem nasungadanna dagiti kadduana a nakasaganan nga agdaliasat.
“Nakasaganakamin, lakay Andong!” impukkaw ti taga-Bangar.
“Agpaspasikal ngamin ti manugangko,” insungbatna bareng maawatanda ti sasaadenna.
“Dayta ket ti kunkunak! Sikayo ti mangtaktak iti pannagna. Kaslakayo kalkalaingan a mangidaulo iti sabali a bunggoy. Dikayo pay la ngamin nagbati idiay baybay,” kellaat nga imbalikas ni lakay Arcadio nga adda gayam iti likudan.
Nakigtot ni Andong ngem dina impadlaw.
“Ala, saan nga isu ti mangtaktak. Agsaganakayon,” kinunana ket pinanawanna ni Arcadio a bangbangir ti isemna.
“Agsaganakayon!” inmandarna iti pamiliana.
“Kasano ni Annie, dandani agpasngayen.”
“Danilo, ibagam kadagiti kabagis ken kayongmo ta mangreppetda iti kawayan. Idagidagitayon ni Annie. No aganak iti dalan, inkapilitan nga ipasardengko.”
Nupay agkedked, sinurot ni Danilo ti mandar ti amana. Apaman a naisagana ti amin, nagrubbuat ti bunggoy iti panagdaliasat iti daytoy nga aldaw a mangsarak iti napintas a pagdappatan.
Labes tengnga-aldaw, apagbabada iti turod idi inngato ni Andong ti kanawan nga imana. Nagsardeng ti bunggoy ket naguurnongda manen.
“Apay?” insaludsod ni lakay Silis.
“Ania ti makunayo iti tanap iti sanguanantayo?” intudona ti sanguananda.
Impalawlaw ni lakay Silis ti matana iti nalawa a tanap nga adda iti sanguanan. Naburnok dagiti kawayan nga adda iti lantag; dagiti ledda ken garami iti waig. Nabuslon ti danum ti waig a kasla mangibagbaga iti nalabon a grasia nga ipaayna. Ti lantag ket inarkusan ti dua a pandek a bantay iti agsumbangirna a sinamek dagiti kaykayo. Iti adayo a daya umasul ti magaw-at ti mata a pantok.
“Nasayaat a matalon!” kinuna ni Silis, sana tinaliaw dagiti a kadduada a lallakay.
“Kakabsat, daytoyen ti kari a daga a naisangrat kadatayo!” impukkaw ni Andong.
Manipud iti likod ket nagdardaras a nagpasango ni Arcadio.
“Apay a ditoy?” inyingarna.
“Apay a saan a ditoy?” insublina ken ni Arcadio.
“Ti namnamaenmi ket nadalus ken nalabon a taltalon. Awan rigatna a sukayentayo pay. Adda pagnaedanen.”
“Ti daga a naikari ket masapul a pagling-etantayo. Pabaknangen babaen iti pigsa. Datonantayo iti ling-et tapno naim-imnas ti ipaayna a grasia.” Tinapikna ti abaga ni lakay Arcadio. “Ngem kas pangarigan, diyo kapkapnekan daytoy a daga, karbenganyo ti mangsapul iti sabali.” Ket pinanawannan ni Arcadio tapno kitaen ti pamiliana.
Naipasabet kenkuana ti nasam-it nga isem ni Mayyang; ken ti panaglagtolagto ni Danilo iti ragsakna.
“Naganaken ni Annie, Amang. Lalaki!”
(viii) Ti baro a komunidad
NAIPATAKDER ti pagtaengan ti tunggal pamilia. Tunggal maysa ket nakipagtagnawa tapno dardaras. Iti bakras ti turod ti nangbangonan ni Andong iti balayna. Kaarrubana dagiti naasawaan nga annakna. Kayo ti adigi, bolo ken kawayan ti diding, ken pan-aw ti atepna. Agarup uppat a metro kuadrado ti tunggal maysa. Addan iti akinbalay no kayatna a padakkelen.
Simmaruno ti panangsukayda iti daga tapno agbalin a taltalon. Iti uneg ti makabulan: tabas-raat-pukan ken panangsukay iti nalawa a lantag. Tunggal maysa ket adda teggedna ken ling-et tapno dardaras ti panakasukay iti talonda. Malaksid kada Arcadio, Asyong ken Mulong a nagbuybuya laeng.
“Apay ketdin nga innak agkali iti daga, parparigatek la ti bagik. Mangallilaw ketdi ni Andong. Agallukoy nga agdappat, awan met gayam ti paggianan ken pagtalonan,” kinuna ni Arcadio, nga insigida a tung-edan ti dua a paspasurotna.
(Adda tuloyna)
[4] T’boli: katutubo a kaunaan a nagtaeng iti kabanbantayan iti Kiamba ken Maitum, Saranggani.
[5] Maitum jars: agarup 3,000 a tawenna a banga a nasarakan iti gukayab iti Maitu


text:
Nagatendar dagiti Opisiales ti 4-H Club iti nadumaduma a barangay. Sakbay a natratar dagiti napapateg nga agenda iti panagtitipon, naiwayat ti eleksion ti Pederasion ket dagiti sumaganad ti nabutosan:
Allen Ubaldo, Presidente; Marjon Baclig, Vice President; Reyna Sevilleja, Secretary; Carol Serdenia, Assistant Secretary; Jay-r Gaspar, Treasurer; Elizalde Sajor, Auditor; Antonio Rabor, PIO; Project Leaders- Allen Christian Yangat, Jofel Castro, Raymark Solmerin, Bryan Sejalvo, Franceliza Morales ken Arnel Aquino.
Anag ti mensahe ni Mayor Edgardo “Ediboy” S. Cobangbang, Jr. ti panangbigbigna daytoy a panagtitimpuyog dagiti agtutubo. Innayon ti Alkalde a padakkelen koma dagiti agtutubo ti asosasionda ken itultuloyda ti agaramid ti nasayaat babaen iti inisiatibada ket saan met nga agsardeng ti Gobierno Munisipal a tumulong kadakuada.
Nagatendar met ditoy a meeting ni Mr. Dante U. Gagto, Provincial 4-H Club Coordinator, Provincial Agriculture Office, Ilocos Sur ken ni Mr. Rowell Gamboa, 4-H Club Federated President ti Ilocos Sur ket insingayda dagiti pamanunotan ken prinsipio ti naballigi nga organisasion.
Nabukel pay iti nasao a miting dagiti aktibidades a maigannuat iti pannakaisayangkat ti Provincial 4-H Camp a maangay idiay Brgy. Pug-os, Cabugao, Ilocos Sur inton Oktubre 28-30, 2012.
Ingunamgunam Mrs. Sevilleja ti pannakitinnulong dagiti 3 a kabbuangay nga asosasion ti 4-H Club ti pannakaitrabaho ti rehistroda iti DOLE tapno naan-anay a masagrapda dagiti proyekto ken tulong nga ipaay ti LGU Cabugao ken dadduma pay nga Ahensia a makatulong kadakuada.
Inyebkas ni SB Member Benedict M. Savellano ti P300,000 nga alokasion para iti 4-H Club kasta pay dagiti proyekto nga itden ti DA.
Nakiragup ken timmulong iti nasao a miting dagiti Personnel ti DA-LGU nga idauluan ni Municipal Agriculturist Zenaida S. Andrada. # (Web In-Action)


text:
Olympia, Washington
Ti Olympia ket isu ti kapitolio ti Estado ti Washington ken tugaw ti kondado ti Kondado ti Thurston.[2] Daytoy ket nainkorporado idi Enero 28, 1859. Ti populasion ket 46,478 segun ti senso ti Estados Unidos idi 2010. Ti siudad ket pagbeddenganna ti Lacey, iti Daya, ken ti Tumwater iti Abagatan. Ti Olympia ket isu ti nangruna a sentro ti kultura iti rehion ti Puget Sound.
Dagiti nagibasaran[urnosen | urnosen ti taudan]
- ^ 2016 U.S. Gazetteer Files, United States Census Bureau, 2016, Q32859555 ti Wikidata
- ^ "Find a County". National Association of Counties. Naala idi 2011-06-07.
Dagiti akinruar a silpo[urnosen | urnosen ti taudan]
Midia a mainaig iti Olympia, Washington iti Wikimedia Commons
Pakaammo ti panagbiahe idiay Olympia, Washington manipud iti Wikivoyage (iti Ingles)
- Kitaen ti Olympia, Washington iti Proyekto ti Nawaya a Direktorio (iti Ingles)


text:
Tuesday, March 31, 2015
“LIGTAS OPLAN SUMVAC”, NARUGIAN ITI SEMANA SANTA AGINGGA ITI MAYO 2015
Cabugao, Ilocos Sur – Maipatpatungpalen ti Oplan SUMVAC 2015 (Summer Vacation)/Tourist Assistance Center babaen kadagiti pannakabagi ti Linteg (Municipal Police Force) iti ili a Cabugao, Ilocos Sur iti panangidaulo ni Police Chief Inspector William Nacionales Nerona, Municipal Police Chief tapno matulongan dagiti Bisita/Bakasionista indibidual, weno grupo nga aggapu iti sabali a lugar kabayatan a lumabasda/dumagasda iti ili iti panagturongda kadagti Tourist Destinations ita a Summer Vacation.
Babaen iti Directorate for Police Community Relations (DPCR) ti PNP, dagiti sumaganad ti pakabuklan dagiti pagannurotan ti “Ligtas SUMVAC 2015”: “Police presence will be intensified through increased foot/mobile patrols, establish Police Assistance Desks/Centers (PADs/Cs) and deploy Road Safety Marshalls in convergence points particularly in bus terminals, airports, seaports, train stations, recreational areas including highways, main thoroughfares and crime prone areas to ensure maximum police presence”.
Segun iti Hepe ti Polisia ti Cabugao, nakaalerto iti 24 nga oras dagiti kameng ti PNCO a mangkita ti Trapiko ken madadaan a mangi-giya kadagiti Bisita iti direksion a turongenda iti pakaseknan iti damagenda a disso a nangruna ita a pannakaselebrar ti Semana Santa.
Innayonna pay a paset daytoy ti tinawen a programa ti Philippine National Police (PNP) mangrugi iti agtapos ti bulan ti Marso ken agingga iti matapogan ti bulan ti Mayo nga agawid dagiti bakasionista iti lugarda iti kada tawen ken parte ti programa ti PNP iti agtultuloy a pannakatagiben ti linak ken talna iti Munisipalidad.
Insupusop pay ti PNCO nga episiente/epektibo dagiti Kapolisan iti trabahoda maipapan kadaytoy a banag ket agtultuloy a nasayud ken naballigi ti panangasistirda kadagiti agbakasion ditoy ili ken Probinsia. # (Web In-Action)
Posted by Bayan ng Cabugao, Ilocos Sur at 8:19 AM
Subscribe to: Post Comments (Atom)


text:
SUNGBAT kadagiti email
1) Ken ni Brenda ti Quezon City "Adda koma met syllabus a…!"
2) Ni Dexter ti Mt. Province: "Mayat-mayat piman no maibaga-baga nga umuna ti syllabus…"
3) Mrs. Miranda, Santiago, Isabela: "Good idea, but where is the syllabus?"
SUNGBAT: Ala ngarud, apo, agyamanak unay iti singasingyo, adtoyen…
4) Lovelyn, La Union – "Ilokano Language and literary a, koma…"
SUNGBAT: Iti sumaruno met a dayta, iti Ilokano 112 ti pakaiyadalanna.
5) Kada Kathy ti Navotas, Dex ti Cagayan, Emil ti Ilocos Norte, LJC ti Washington: Agyamanak unay iti pammadayawyo nga agserbi a kas pigsa tapno agtultuloy daytoy a sinurat…
Kadagiti amin a nag-react babaen ti email, agyamanak unay kadakayo iti imbadangyo a pagpintasan daytoy a sinurat…'la ngaruden…!
Adtoy ti silabus…!
=========================================================
TAWID NEWS MAGASIN
ILOKANO KEN LITERATURA
UMUNA A SEMESTRE TP 2007-2008
SILABUS
I. Kowd ti Kurso: ILO 101
Nagan ti Kurso: Arte ti Komunikasyon
Bilang ti Yunit: 3 a yunit
Nasisita a Kasapulan: awan
II. Deskripsion ti Kurso:
Daytoy a sinurat ket iparangna ti uppat a kapanagan ti komunikasion – ti panagsao, panagdengngeg, panagbasa ken panagsurat. Mailawlawag no ania ti kinapateg ti lengguahe a kas instrumento ti tunggal Ilokano tapno makidangadang iti biag a naurnos ken nasamay a kas iti kidkiddawen ti riyalidad nga inna paggargarawan.
Babaen ti pannakipaset ken pannakiadal iti panagsurat, maipaayan iti imatang ti tunggal maysa iti kinapateg ti lengguahe a kas kangrunaan nga instrumento ti pannakikomunikasion.
III. Panggep:
1) Maipakita ken maammuan ti "kinaania" ken "kinakasano" ken "kinaapay" ti lengguahe tapno maawatan dagiti dadduma pay nga usarna.
2) Mapalaing ken maasa ti kabaelan dagiti agadal iti pannakikomunikasion tapno maiyebkasna ti kapanunotan ken riknana iti nasamay a wagas babaen ti lohikal ken kritikal a panagpampanunot tapno epektibo ti pannakigamulona iti pannakasolbar kadagiti parikut-sosial, parikut-ekonomia ken parikut-pulitika iti gimong ken iti sibubukel a pagilian.
3) Mapadur-as ti ammo iti pannakaawat, panangidasig ti kaipapanan, panagsukisok ken panagamiris ken panangipaay iti kinapateg ti nangngeg ken nabasa tapno agserbi a mangiwanwan iti panagaramid iti umno ken makapnek a keddeng.
4) Maikkan iti imatang dagiti banag a para iti tao a kas iti nasionalismo, managamiris a panagpampanunot, ken kinapudno iti sidong ti intelektual ken ispiritual
5) Masursuro ken maurnos ti ammo maipapan iti Gramatika Ilokana*
(*Itoy a sinurat, adaptaren ti author ti Gramatika Filipino a kas pangibasaran iti urnos ti Gramatika Ilokana ngem iti popular a sistema gapu iti iray ti kinaasideg dagiti terminolohia, kinawaya ti panangiyebkas ken pannakaisurat.)
IV. Dagiti Linaonna: Bilang ti oras: (awan, ta modular laeng daytoy)
1) Ti Komunikasion
a. Dagiti nagduduma a wagas ken proseso iti pannakikumonikasion
b. Dua a wagas ti komunikasion
c. Panggep ti komunikasion
d. Kinapateg ti komunikasion
e. Dagiti ramen ken proseso ti komunikasion
f. Dagiti nagtaudan ti komunikasion
2) Ti Lengguahe
a. Dagiti nagduduma a teoria maipapan iti lengguahe
b. Dagiti tallo a teoria ti lengguahe ni David Berlo
c. Ti kinadayag ti lengguahe
d. Ti kinapateg ti lengguahe
Amirisen ken pagadalan ti pakasaritaan ti panagbaliwbaliw ti pakasaritaan ti lengguahe ni Ilokano, karaman ti ispeling ken gramatika – ti daan, ti popular ken ti naibasar iti agdama a Gramatika Filipino.
(Adda tuloyna)


text:
VIGAN CITY – Panangiturong kadagiti agtutubo iti Ilocos Sur iti naraniag a masakbayan babaen ti pannakakibinda a manglisi kadagiti dakes a bisio, ken nasapa a panagasawa; ken panangiturposda iti panagadalda ken panagsanayda nga agbalin a responsible nga umili ken sanggir ti kagimongan iti masakbayan.
Dayta ti naindaklan a karit kadagiti amin a Presidente ken kagawad ti Sangguniang Kabataan kadagiti amin a barangay iti amin nga ili ken siudad ti Ilocos Sur nga inyetnag ni SK Ilocos Sur Federated President Janina Joyce Tabios, kabayatan ti pannakiuman kenkuana ti Ilocos Sur Integrated Press iti Kapihan ti Amianan Media Forum iti idadar-ayna iti umuna a gundaway iti session dagiti kameng ti Sangguniang Panglalawigan iti SP Session Hall, Provincial Capitol, Vigan City idi Hulio 3, 2018.
Impakaammo ni Tabios a nabutosan nga SK President ti Brgy. Bongtolan, Vigan City ken SK Federated President ken kameng ti Sangguniang Panglunsod iti siudad, a kangrunaan a planona ket ti panangiyadayo kadagiti agtutubo iti dakes a bisio kas ti illegal a droga, sugal, panagbartek, prostitusion ken pornographia, babaen kadagiti gannuat kas ti sports development, religious and civic activites, ken napasnek a panagadalda.
Impalgakna ti tarigagayna a mangilungalong iti SP para ti nainsaknapan a pannakaangay dagiti nagduduma nga sports activities a pakatakuatan ken pakaasaan dagiti kabaelan dagiti agtutubo. Impakaammona pay ti pannakaipaay dagiti educational assistance a pangtulong kadagiti napanglaw ken makabael nga agtutubo iti panagadalda.
Impeksana pay ti tarigagayna a mangidaulo kadagiti agtutubo a makikaysa kadagiti gannuat para ti pannakasaluad ti aglawlaw ken nakaparsuaan kas ti panagmula iti kayo, panagdalus iti aglawlaw ken iti kabaybayan. Inrakurakna ti plano a mangesponsor kadagiti seminar-workshops, forum ken panagtataripnong para kadagiti agtutubo tapno maipaganetget kadakuada dagiti rumbeng nga aramiden ken nasken a liklikanda a dakes nga aramid kas paset ti pannakatubayda nga agbalin ken agtalinaed a nasayaat a makipagili.
Inaklon ni Tabios a kas agdadamo a lider ket adu pay laeng dagiti nasken a sursuruen ken sanayenna, ket kiniddawna kadagiti padana nga agtutubo ti kooperasionda, ken kadagiti natataeng nga opisial ti panangiwanwan ken panangbayabayda kenkuana ken dagiti padana nga opisial iti SK tapno maakemda a nasayaat dagiti annongenda nga agserbi kadagiti kapatanda kadagiti barangay, ili siudad wenno iti probinsia.
Ti baro nga SK Federated President iti Ilocos Sur ket agtawen iti 22, nabutosan laeng idi Mayo 2018, ken ibagianna dagiti agtutubo kas Ex-Officio Member iti Sangguniang Panlalawigan ti Ilocos Sur. Anak isuna ni Ilocos Sur Provincial Warden Raymond Tabios, ken graduating student iti Bachelor of Science in Criminology iti North Western University, Laoag City. (Eden Alviar)


text:
SINAIT, Ilocos Sur – Naikustodia ti maysa a menor de edad iti Department of Social Welfare and Development gapu iti panagpaputokna iti periaan iti maysa a barangay ditoy a nakasugatan ti maysa a lalaki.
Naiyawat iti DSWD ti menor de edad a nailemmeng iti naganna, tubo iti Sta. Barbara, Novaliches, Quezon City ngem agdama nga agnanaed iti San Jose, Candon City, gapu iti pannakapaltogna ken ni Edgardo Sajonia, residente ti Baclig, Sinait, Ilocos Sur.
Naammuan a nagriringgor ti suspetsa ken dagiti kakaduana iti periaan ti Macabiag ditoy ket nagpaputok ti barito a nakatiruan ni Sajonia.
Naitaray ti biktima iti Metro Vigan Cooperative Hospital.


text:
BAGUIO CITY – Pabor ni Baguio
City Congressman Mauricio Domogan iti pannakaipakat ti death penalty
tapno masolbar ti problema ti droga iti pagilian.
Kinuna ni Domogan a rumbeng laeng
a mapatawan iti dusa a bitay dagiti mapaneknekan a naglabsing
kadagiti heinous crimes a kas iti panaglako iti droga tapno maikkan
iti hustisia dagiti biktima wenno agbalin pay a biktima kadagiti
heinous crimes.
Segun iti diputado, awan ti
dakesna no mapatawan iti dusa a patay dagiti mapaneknekan a nagbasol
no la ketdi talaga a rumbeng dagitoy a madusa.
Ni
Domogan ti maal-alimadamad a posible a sumukat ken ni Sek. ti
Justice Raul Gonzalez gapu iti kontrobersia iti mapapati a
panagpasuksok kadagiti prosecutors mainaig iti kaso dagiti Alabang
Boys.#


text:
Dagiti Sarita Ilokana a Nangabak iti Salip Ti sarita a sinurat 'toy pagayamyo....
KAPPUOTNA. Dina ammo no ania a lugar ti yanna ita. No adda man makaammo, dagiti la tallo a kaduana. Kumali iti punguapunguanna ti posas a namagkurus kadagiti brasona iti likudna. Agpukkaw koma ngem linapdan ti tape a naitapal iti ngiwatna.
Nasalemsem ti pul-oy-sardam a namagpanirpir kadagiti bulong iti aglawlaw ngem di narikna ti gumilgil-ayab a barukongna ti lamiis. Nariknana ketdi ti apges ti sugat iti mugingna a gapuanan ti naimalo a putan ti pistola a puon ti nakaawanan itay ti puotna. Nariknana a simlepen ti dara iti nangisit a lupot nga abbong dagiti matana.
Nanalbaag ti ridaw ti lugan a nairikep iti pangadaywen. Lugan a nangulodanda kenkuana itay dina kayat ti dumsaag. “Darsem!” nangngegna manen ti naranggas a timek a di mauma a mangdusdusa kenkuana a sinaruno ti kellaat a pannakapateltelna. Nasikkarudna ti nagrungarong a ramut. Naidaramudom. Napanaas ti pannakalikkab ti kuko ti tangan ti kanigid a labus a dapanna. Nagsayasay ti dara. Tumulang ti saem. No mabalin, dina kayat ti tumakder. Kasla naatiananen iti pigsa ti bagina.
“Darsenyo!” sabali a naturay a timek manipud iti masanguananda.
Nariknana ti pannakagammat dagiti sikona sa naitag-ay. Kasla marungrungdo ti rikna dagiti takiagna. Naapges ti sugat ti dapanna a nayasa iti nabasa a daga.
Napardas ti pannagna dagiti mangul-ulod kenkuana. Umun-uneg met ti apges ken ut-ot a mangbalbalkot iti sibubukel a bagina.
“Ditan!” ti manen naturay a timek. Nanabtuog idi inibbatanda. Immuna ti barukongna a nagdisso iti daga sa ti rupana a naitupa iti ramut. Dimmegdeg ti sugat iti mugingna.
“Patakderenyo!” Nadagsen ti agassawa a kugtar a nagdisso iti abaga ken bukotna. Ngem awan pigsana a tumakder. Dua pay a kugtar ti nagsaruno. Umel dagiti asugna.
“Ikkatenyo ti posasna!”
Nupay kasla mapigpigis dagiti lasagna, inkarigatanna ti timmakder idi naikkat ti pungo dagiti takiagna.
“Dimo gamden ti tumaray no kayatmo nga agpaut pay ti biagmo!”
Ngem kasla awan nangngeganna. Inurnongna ti natda pay a sidap ti isipna. Nagimutektek. Ammona nga impanda iti nasulinek a disso. Nadlawna ti kasla naitubong nga aweng ti aguddog nga angin a kasla aggapu iti nauneg nga abut iti malikudanna. Nagpaiduma ti salemsem ti nabungsot, nalangsi ken agat-krudo a pul-oy.
“‘Yegyo ditoy!” gimluong manen ti timek a nailimog iti uddog ti angin ket kasla immaweng ken nagtaltag sa sinul-oy ti nauneg nga abut. Nagammatan dagiti dua a brasona sa naguyod. Nadlawna ti panagsalogda iti nailet a desdes. Mangngegna dagiti makaalino a karasakas dagiti ruot a mayyapra-apras iti bakrang dagiti manguyguyod kenkuana. Nagsikkoda. Naapras ti rupana iti nagrukob a sanga. Kiinagatna ti sangina ta kasla simmuknor i ti utekna ti saem ti sugat iti mugingna. Nagsardengda ngem nagtalinaed dagiti natitibker nga ima a nakaangkla kadagiti brasona.
Pagam-ammuan, nakangngeg iti naikasa a paltog.
“Magtanggol, ha, ha,..,” makasalugsog a paggaak. “addaka ita ‘ti pingir ti impierno!”
Nalamiis ti bunganga ti pistola a kasla lapis a nayugis-ugis iti mugingna. Pingir ti impierno? Itayak pay nga agtungtunglab iti kaadalmanna, kunana koma ngem nakangngeg manen ti timek: “Ngem kas kadagiti dadduma, ikkandaka ‘ti gundawaymo nga agkararag...”
Narabsut ti tapal ti ngiwatna. Kuminnit ti panaas dagiti bibigna.
“Sinnokayo?”
Maikadua daytoy a panagsaludsodna. Umuna itay apagsipnget - mangmanganda a sangapamilia, kapigsa ti tudo: adda nagtuktok iti pagtaenganda ket itay inlukatna ti ridaw, dinamagna no asinoda, ngem naidanog a putan ti pistola iti mugingna iti simmungbat a nakaawanan ti puotna.
“Saan a nasken ti kinaasinomi!”
“Apay nga inyegdak ditoy?”
“Tapno agbayadka iti basbasolmo! Ha-ha!”
“Awan ti ammok a basolko... nadalus ti konsensiak! ”
“Dayta’t nagbasolam, nadalus unay ‘ta konsensiam!”
“Wayawayaandakkkkk!” Impanna amin a pigsana a naggulagol. Ngem kasla nadagsen a maso ti siko a nagdisso iti bakrangna. Naarinuknok. Nadaleb iti daga. Napatiritir iti ut-ot.
Pagam-ammuan, narabsut ti abbong dagiti matana. Nagmulagat. Ngem naipasabat kenkuana iti limteng a sipnget.
Nagkidem iti nairut sa in-inut a nagmulagat. In-inut met la a napagbukelna ti langa ti aglawlawna. Manipud iti naarimasa a daga a nakapadataanna, makitana ti agsalogen a kabus a bulan a sumirsirip iti giwang ti nagrukob a sanga. Addada iti sirok ti kayo nga akkaba ti bulongna.
Pagam-ammuan, napakidem ta kasla natirad a banag ti apagapaman a gilap a nangsulek kadagiti matana: nanindi ti sigarilio ti maysa kadagiti berdugo.
Simmaruno ti nadlawna nga arimpadek iti makanawanna a nagsardeng iti saan unay adayo nga uluananna. Iti pingir ti nangisit nga anniniwan ti kayo, nalawag a makitana dagiti tallo a berdugo. Dina maawatan ti paarasaas a panagsasaritada. Ugis-ugisan, kasla tigre ti langa dagiti lupotda!
“Tumakderka!” umas-asideg ti dua paris a gurong iti yanna. Ngem madi kabaelan dagiti lasagna ti agtungpal. Naitag-ay ti combat boot sa nanalpaak a nagdisso iti barukongna. Nakagatna ti sangina. Atiddog ti asugna.
Napungot ti buokna sa naitag-ay. Kapilitan a tinulunganna ti bagina a timmakder ta kasla mapugsat ti tengngedna. Agluluken dagiti tumengna ta dinan matengngel ti bagina. Nagkidem iti nakair-irut. Napespes dagiti matana. Nagtulatid a natnag ti tallo bukel a lua iti pitak-pitak ken dara-dara a rupana.
“Tiraenyon...” ti manen naturay a timek.
“Palubosandak...” impakaasina. Minatmatanna ti agbilbilin nga immasideg iti sanguananna. Natayag ken nabaneg. Unnat dagiti abbaba a buokna. Nadang-as ti tigtignayna. Adda bitbitna nga armalayt.
“Awan basolko... diak kaibatogan ti kastoy a pannakadusa!”
“Ladingitenmi, Magtanggol... agtungtungpalkami laeng iti bilin!”
“Bilin?” inulitna. “Tuleng, bulsek ken awan konsensiana ti agtungpal iti narungsot a bilin.”
“Bulsek ken tuleng? Awan konsensiana? Ha, ha! Wen, kastakami. Kaskam la robot... a no makuerdasan, agtignay! Ha, ha, ha!”
“Saan! Taokayo a kas kaniak nga addaan puso ken lasag a makarikna iti pait ken saem. Taokayo nga ammok a napabaklayan iti nasiken a responsibilidad a mangsalaknib kadagiti umili a kas kaniak... Umili nga addaan ambision para iti makapnek, naragsak, nawaya ken naraniag a masakbayan...”
“Ha, ha! masiribka, Magtanggol!” nagtalinaed a natadem ti timek. “Diak masungbatan ta sasawem. Ngem awan bibiangmi no ambisiosoka a tao a kas kunam. Kinapudnona, dimi ammo ti pudno a kinataom ken ti bileg ti ambisionmo. Ken dimi kalikaguman a maammuan no ania man dagita. Ngem nalawag a maysa a basol ti ambisionmo, wenno maysa a sabidong a mangkonkontra iti ambision ti nangkuerdas kadakami!”
“No basol man ti ambisionko, bay-anyo a ti husgado ti mangpaneknek...”
“Magtanggol, imbilangdaka nga uram a daras nga agsaknap. Ket dakami ti natudingan a bombero a mangiddep!”
“Diyo ammo ti sasawenyo... Ban-anyo a ti linteg ti...”
“Dakami ti linteg, Magtanggol, ha, ha, ha!”
“Denggendak...”
“Saan a makangngeg ti robot, Magtanggol!” Nagpaggaak. Sakbay a timmallikud, impalabasna nga inyilap ti nakaukrad a kanawan a dakulapna iti tengngedna. Naawatan met dagiti dua a kaduana ti senias. Nagngirsi dagitoy.
Kellaat a timmaray ni Magtanggol. Sinurotna ti sumang-at a dana. Nagsasaruno a naikasa dagiti igam. Ngem awan ti nanalbuong. Nakapsut ti bagina ket di nakaadayo.
Apagbiit a nakamatanda. Adu nga asug ti bayad ti panggepna a panaglibas. Pinosasanda manen sada impapel iti ngiwatna ti nangisit ken dara-dara a lupot nga abbong dagiti matana itay. Napaalidukdok
Induronda iti bassit a desdes a sumalog iti lauden ti yanda itay a kayo. Immuleg a desdes a nangugis iti munturod a disso a naaplagan iti pagassiket ngem nagangon a karuotan. Idi kuan, nakangngeg iti danarudor ti dakkel a makina a sinaruno ti parusapis ti agtapuak a danum. Pimmigsa ti danarudor ket kasla nayegyeg ti aglawlaw. Nagpukaw ti parusapis ngem nasukatan iti sabuag a kasla ungor ti bassit a a marba a dam. Ungor a nangitugot iti nakersang nga asuk a namagkudrep iti aglawlaw.
Immapras manen ti pul-oy. Kimmaro ti nalang-abna a nalangsi ket agat-krudo nga angot. Kasla mabekbekkel itan dagiti barana. Imbakalna ti imatangna iti direksion a turongenda. Naraniag ti kabus a bulan ngem awan maanninawanna dita a banag no di natayengteng a sipnget. Kasla nababa a law-ang ti sipnget. Iti labes-a-ngatuen dayta a nangisit a law-ang, makitana dagiti pakabuklan dagiti natatayag a kaykayo a kasla mangur-uray a mangrugma kadakuada. Naanninawanna pay ti napanayag a murdong ti simboryo a kasla sinusuon ti katayagan a kayo. Umas-asimbuyok dagiti asuk a kasla aglulumba a mapan mangabbong iti rupa ti bulan!
Nagtibbayo ti unegna. No kasta, impaknida isuna iti puon ti bantay. Iti surong. Iti likudan ti planta! Adun ti nangnangegna a nasarakan a bangkay ditoy! Apon ditoy dagiti tigre! Kasla sumuko dagiti dapanna nga umaddang. Nagsardeng. Ngem naiduron. Nagintutulid. Ngem binissayotda. Kapilitan a nagtungpal. Inabogda agingga iti maysa a nawaknitan a paset ti munturod - iti ngarab ti nawalat a teppang ti bimman-aw ken pangadalmen a waig.
Pinatakderda iti ngarab ti teppang. Iti sanguanan-a-babaenna, nalawag a maripar ken mangngegna ti alikuno ti arin-peggesen nga ayus. Insaltekna ti panagkitana iti ballasiw - iti raked ti bangir a teppang ket naanninawanna dagiti aggaabay a tallo a dadakkel nga agrungrungarong nga imburnal a kasla higante a ngiwat nga agisarsarwa iti makaulaw ti angotna a likido a mailimlimog iti nadalus a danum nga aggapu iti surong. Mariknana ti nabara nga angsaw dagiti imburnal a kasla manglanlanet ti kudilna. Napakidem. Nagburek ti darana.
Kinitana dagiti natadem a banag a napayatanna. Nagtibbayo. Sumilap nga adu a kapsula! Mailumlumlumen dagiti dadduma. Diosko, adun ti timmakder ditoy pagtaktakderak...
“‘Leppasyon ket adda pay maysa a misyontayo!”
Nagkidem iti nairut ni Magtanggol. Iti ania man a kanito, makangngeg iti kanalbuong a
mangpigis iti lasagna, santo maikarasukos a matnag iti nalibeg, narugit a waig. Wen, alun-onen a dagus ti ayus ta awan met ti uray ramut la koma a pakaisab-itanna iti bakras ti teppang. Ta awan met agbiag a mula iti raked a maangsawan ti imburnal. Daytoyen a waig ti agbalin a tanemna? Waig a ramut ti panagsagsagabana ita!
Sayang ti biagna! Ubing pay iti tawenna a tallo pulo ket dua. Sayang ta dina maileppas ti panggepna. Panggep a namnama dagiti padana a marigrigat a kabaranggayanna. Ha-ha! Sayang ti sili. Sili ti awag kenkuana dagiti kalugaranna. Narapis ken pamandeken ngem natured ken masirib. Addaan iti prinsipio a talken ken kamangan dagiti kalugaranna. Hmmm, kaano kadi ti sipud ti panagkamang kenkuana dagiti kalugaranna? Binatokna iti kaunggan ti panunotna dayta a lagip a kasla maudi a dawatna sakbay a mabitay:
GAGANGAY a mangisursuro ni Juan Magtanggol iti Filipinas Elementary School iti barangayda a Namnama iti ili ti San Mateo - amiananen-a-dayaen ti Manila. Maysa a dati a nalinak ken nabaknang-iti-nakaparsuaan a baranggay iti arsadanan ti bantay. Bassit a baranggay ngem naparaburan iti nabiag a waig nga agtinnag manipud iti bantay. Naragsak ken mapnek dagiti bumaranggay iti sapulda nga agpiskeria ken agbangkag iti nadumaduma a natnateng. Ngem ti agtaraken kadagiti lames ti ad-adda a pagsapulan dagiti lumugar. No addaka koma iti tapaw ti bantay, makitam dagiti kasla uong ti kapuskolna a piskeria a naibutones iti agsumbangir nga igid ti nagletra “S” a waig iti barangayda. Kas met iti kaaduan a kabaranggayanna, agtagikua met ni Magtanggol iti sumagmamano a piskeria a pangipapaayanna iti orasna no aggapu iti eskuela wenno iti bakasion.
Ngem dimteng ti maysa a lunod iti biagda a bumaranggay: iti laksid ti siiinget a panagprotestada iti turay, pilit a timmaud ti dakkel a planta ti goma iti surong a raked ti bantay. Planta a kukua dagiti gangannaet! Inaramatda ti waig a nagitapuakan kadagiti rugit ti planta. Natay dagiti tarakenda a lames agraman mulada. Adu pay dagiti nagsasakit a kalugaranda gapu iti narugit nga angin.
Intuloyda ti nagprotesta ngem nagtinnag ti adu nga arungaingda kadagiti tuleng a lapayag. Adu kadagiti kalugaranna ti naawanan namnama a mapasublida daydi dati a panagbiagda. Kapilitan a timmiponda kadagiti dadduma a nagpabantay a maup-upay iti rinuker a kasasaad ti gimong. Pinadasna ida a lapdan ngem naupay.
Patienna nga agballigi ti panggepna babaen iti nainkappiaan a wagas. Inummongna dagiti nabati pay a kakaduana agraman annakda nga agad-adal ket nakitiponda kadagiti nadumaduma a grupo a pakairaman dagiti adu a trabahador iti mismo a planta nga agparparikut laban kadagiti mangimatmaton, nangnangruna kadagiti estudiante kadagiti unibersidad iti kadaklan-a-Manila a nagdemonstrasion. Binabalawda ti sistema ti turay. Saan a naikaskaso idi ta imbilangda laeng a kas bassit-usit a rinet a mabaddebaddekan.
Ngem dimteng ti panawen a makapuling ti rinet: binutbutengda. Inikkatda a mangisuro ta pabasolenda a maysa a rinuker nga ehemplo ken bangen ti pagimbagan dagiti estudiante. Ngem ad-adda a nakarit. Naguperda iti arubayan ti munisipio ken kapitolio. Inyupreseranda pay iti nangato a puestona iti planta ken iti munisipio ngem dina inawat. Intuloyda a binutbuteng agraman kakaduana ken ti pamiliana. Nariknana a ti panangbutbutengda kenkuana ket tanda ti umadanin a
panagballigi ti panggepna: ti pannakaserra ti planta tapno mapasubli ti biag ti waig a salindeg ti masakbayanda. Wen, nangruna ti masakbayan dagiti annakda. Ti pamiliada a kas met iti pamiliana! Wen, ni Luzviminda ken ni Juniorna.
Ngem, Apo, nayesngawna, no apay ketdi a dagiti nabalitokan a gandat ket katimbeng ti panagsagsagaba dagiti adu a parsua!
“Sayang ‘ta posas,” naputed ti panagpampanunotna. “ikkatenyo!”
Nagkaratikit ti nalettat a posas. Nagatras ti nangikkat a bulon ti panagkilliing ti posas a naregreg iti daga. Killiing a kasla nangiballaag ti pannakalapgisen ti maudi a panid ti biag ni Juan Magtanggol!
“Pauluanyo!”
Ka-tsak... Ka-tsak... arigna naggiddan a naikasa ti dua a kuarenta’y singko.
Immanges iti nauneg sa timmangad. Nakalingeden ti kabus a bulan iti likudan ti umas-asimbuyok a simborio ti planta a kasla maamak a mangsaksi iti sumaruno a mapasamak.
“Itan!”
Kellaat a nagkumeg a bulon ti pannakapilko dagiti tumengna sana imbulos amin a pigsana a nangikugtar iti pingir ti teppang.....
Bang! Bang! Bang!
Nagsuek iti danum Ngem sakbay a nasagidna ti danum, adda napudot a kasla kimmayatukot a nangarrabas kadagiti buokna; pudot nga awanan saem ngem kasla in-inut a nangsilmot kadagiti amin a nginabras dagiti lasagna. Nagbalin a blangko ti isipna ngem patienna a saan! Nabileg pay laeng ti riknana. Kinapudnona, nabilbileg ngem iti dati! Mariknana nga agkutkuti - kasla tumtumpaw iti babaet dagiti nababa nga ulep. Idi kuan, nakitana a napisang ti danum: ti pisang dimmakkel a sabuag a nagsinan-petalo ti pigispigis a sabong. Ket nakitana ti bagina a nanabsuok iti nagbabaetan dagiti petalo. Kalpasanna, awanen ti nariknana wenno nakitana wenno nangngeganna no di ket limteng nga ulimek.....
Ngem milagro, kellaat a kasla nagpulang ti bileg ti isip ken riknana!
Nagmulagat.
Timmangad. Nakitana ti dumuyaw a bassit a lawag ken bumasbassiten a lawag iti ngatuenna. Apay a kasla nakaad-adayo dayta a lawag a kasla imposiblena nga abuten?
Inunnatna dagiti takiagna sana inkaud. In-inut a nagpangato, dumakdakkel ti lawag. Immukuok ti linak ken talged iti kasla tumtumpaw nga isipna. “Gagangay ti malmes a matay.” nakunana,
“Ngem ti mapaltogan nga awan basolna ket saan! Saan a nainkalintegan...
Limmung-aw. Nagbusi manen dagiti paltog. Ha, nalipatanna ida. Addada pay laeng gayam... Limned sa bimmasat a kasla lames. Napaut. Naglaingen nga aglangoy! Naliklikanna dagiti bala. Nakakaskasdaaw!
Nakarikna iti nagpaiduma a pigsa ken sidap ti isipna. Manipud idi puotna, ita la a makarikna iti kastoy. Di mamati ngem marikriknana.
Bimmasat a nangsurot iti ayus a kasla ikan. Nagpaigid sa simmirok iti nagrukob a kayo iti igid ti waig. Kinitana ti naggapuanna. Ahh, addada sadiay dagiti adipen dagiti didiosen. Agsawsawarda. Un-unorenda ti teppang. Mangngegna ti panagilunlunodda.
Limned sa bimmasat. Nagpababa. Sa manen limmung-aw iti igid. Kimpet iti teppang. Nakagammat iti nabungsot a pitak. Winagwagna ti imana ngem napigket ti pitak. Inwagsakna ket uray la timmayok dagiti pitak. Nasdaaw ta nagbalin a puraw a kalapati dagiti timmayok a pitak sada timmayab a nagdisso iti sanga a naatibelbean kadagiti kulalanti ken narnuoyan iti bunga ken nagbitinan dagiti umayamuom ti banglona nga orkidia.
Nabannogen. Malamminen. Tumulangen ti saem dagiti sugatna. Nalagipna ti pamiliana. Gimmanaygay. Simmang-at. Inrugina ti nagna iti direksion a turongen dagiti dapanna. Limmas-ud iti nawada a tanap. Naglibnosen a tanap! Patag nga awan pulos tugot wenno lemma ti mabalin a nakauna kenkuana. Maysa a birhen a lugar! Iti agsumbangir a pingir ti tanap, turturod nga inabungotan dagiti kimmapas nga ul-ulep.
Intuloyna ti nagna ket nasdaaw ta nasarakanna laengen ti bagina iti sanguanan ti pagtaenganda! Sumilap ti kayo a ridaw a digdigosen ti dina makita ti paggapuanna a lawag. Induronna ti ridaw. Naglukat. Nakitana ti napudaw ken nakapuraw a babai - ti gayam asawana: agtatakder iti tengnga ti nadaeg a laem. Anian a lasbang, sam-it ken emmana! Nagpintasen isuna. Kasla simbolo ti awan patinggana a biag, ragsak ken talged! Umis-isem a kasla iti apagsingising nga init iti nalinnaaw nga agsapa. Nakaukrad dagiti takiagna a kasla mawaw iti pinnateg.
Kasla nagpayak dagiti dapan ni Juan Magtanggol a nagturong iti yan ti asawana. Umayakon patpatgek a Luzviminda! Ngem idi rakepenna koman ni Luzviminda, nariknana lattan ti nanalteek a bassit ngem natangken a banag iti likud ti ulona. Napleng. Sa gimmilap iti lansad ti isipna ti makasisirap ngem apagkiray a raniag a kasla bettak dagiti dinosena a kimat..... sa sinaruno ti limteng a sipnget ket makatitileng nga ulimek!
ITI SUMUNO a bigat, Marso 11, 1983, nailanad, iti bassit a damag, iti pagiwarnak a kukua ti gobierno ti pannakapatay ni Juan Magtanggol - maysa a natakneng nga umili, manursuro, lider, napasnek ken matalek a kadua ti turay: nasarakan ti agtatapaw a bangkayna iti waig - mismo
a likudan ti Firerock Tire Manufacturing Co. Inc. Natatek iti bala ti bagina. Ngem kuna dagiti imbestigador a ti buli a nangbisak iti ulona ti nanguloy ti biagna.
Kuna pay ti damag nga atapen dagiti autoridad nga aramid dagiti NPA daytoy nakaam-ames a krimen. ### Gibusna
Umuna a Gunggona/Prize Prize
Salip iti Sarita ti UMISA, 1997
Naipablaak iti Bannawag, petsa 7 ti Disiembre, 1998
2nd Prize – Jaime Agpalo – drama writer, essayist
3rd Prize - Guillermo Concepcion
4th Prize - Benjamin Pacris – Information Officer and Media director, Ilocos Norte
5th Prize – F. Martin Rochina


text:
Kategoria:Gabon
Dagiti subkategoria
Daytoy a kategoria ket addaan kadagiti sumaganad a 2 a subkategoria, manipud iti 2 a dagup.
H
- ► Heograpia ti Gabon (2 K)
E
- ► Dagiti pungol nga artikulo ti Gabon (1 K, 1 P)
Pampanid iti kategoria "Gabon"
Dagiti sumaganad a 2 a panid ket adda iti daytoy a kategoria, manipud iti 2 a dagup.
- Dagiti Bantu a pagilian ken teritorio
- Dagiti pagilian a nagbeddengan ti Taaw Atlantiko
- Dagiti pagilian idiay Aprika
- Dagiti dati a kolonia ti Pransia
- Dagiti pagilian ken teritorio nga agsasao ti Pranses
- Dagiti estado a kameng ti La Francophonie
- Dagiti estado a kameng ti Kappon ti Aprika
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti republika
- Dagiti estado ken teritorio a nabangon idi 1960


text:
Bahamas
Nagsasabtan: 24°15′N 76°00′W / 24.250°N 76.000°W
Ti Bahamas i/bəˈhɑːməz/, opisial a ti Mankomunidad ti Bahamas, ket maysa a pagilian a nakabuklan dagiti adadu ngem 3,000 nga is-isla, dagiti kayo (isla), ken dagiti isleta. Mabirukan daytoy idiay Taaw Atlantiko nga amanianan ti Kuba ken Hispaniola (Republika ti Dominikano ken Haiti), amianan a laud iti Turko ken Is-isla ti Caicos, ken abagatan a daya iti Estados Unidos (kaasitgan ti estado iti Florida). Ti kadakkel ti dagana ket 13,939 km2 (5,382 sq mi), nga addaan ti populasion iti 353,658. Ti kapitoliona ket ti Nassau. Iti heograpia, Ti Bahamas ket naisanglad kadgiti isu met laeng a kawar nga isla a kas ti Kuba, ti Hispaniola ken ti Turko ken Is-isla ti Caicos; ti pannakainagan iti Bahamas ket kadawyan a maipatudona ti Mankomunidad ken saan a ti heograpiko a kawar.
Dagiti nagibasaran[urnosen | urnosen ti taudan]
- ^ https://www.cia.gov/library/publications/the-world-factbook/geos/bf.html
- ^ "•Sapasap a Lasasaad ken dagiti Agdama". Pan American Health Organization.
- ^ "Mission to Long Island in the Bahamas". Evangelical Association of the Caribbean.
- ^ "1973: Ti Init ti Bahamas ket limned idiay Britaniko nga Imperio". BBC News. Hulio 9, 1973. Naala idi 2009-05-01.
- ^ Panagipada ti nagbaetan ti 2000 ken 2010 a Senso ti Populasion ken Panagbalbaliw a Porsiento.
- ^ a b c d "Ti Bahamas". Internasional a Pundo ti Panguartaan. Naala idi 2011-12-14.
- ^ "Bahamas Living Conditions Survey 2001" (PDF). Department of Statistics. Naala idi 4 Oktubre 2013.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- Dagiti pungol nga artikulo ti heograpia ti Bahamas
- Bahamas
- Dagiti pagilian ti Karibe
- Dagiti pagilian nga isla
- Dagiti purpuro ti Taaw Atlantiko
- Dagiti dati a kolonia ti Ingles
- Dagiti estado a kameng ti Mankomunidad ti Pagpagilian
- Dagiti estado a kameng ti Komunidad ti Karibe
- Dagiti pagilian ken teritorio nga agsasao ti Ingles
- Dagiti batay-linteg a monarkia
- Dagiti liberal a demokrasia
- Dagiti estado ken teritorio a nabangon idi 1973
- Dagiti estado a kameng ti Nagkaykaysa a Pagpagilian


text:
Amianan a Renania-Wespalia
Ti Amianan a Renania-Wespalia (Aleman: Nordrhein-Westfalen [ˈnɔɐ̯(ʀ)tʁaɪn vɛstˈfaːlən] ( denggen)) ket isu ti kaaduan ti populasion nga estado ti Alemania, nga adda iti uppat kadagiti sangapulo a kadakkelan a siudad ti pagiliansan. Daytoy nga estado ket naporma idi 1946 a kas ti panagtitpon ti akin amianan a Renania ken Wespalia,a dagitoy dua ket paset idi ti Prusia. Ti kapitoliona ket ti Düsseldorf; ti kadakkelan a siudadna ket ti Cologne. Ti estado ket agdama nga iturturayan babaen ti gunglo dagiti Sosial a Demokratiko ken dagiti Berde.
Dagiti nagibasaran[urnosen | urnosen ti taudan]
- ^ "Amtliche Bevölkerungszahlen". Landesbetrieb Information und Technik NRW (iti Aleman). 18 Hulio 2016.
- ^ http://www.vgrdl.de/VGRdL/tbls/tab.asp?rev=RV2014&tbl=tab01&lang=de-DE
- ^ "State population". Portal ti Opisina ti Aleman nga Estadistika. Naala idi 25 Abril 2007.
Dagiti silpo ti ruar[urnosen | urnosen ti taudan]
Midia a mainaig iti Amianan a Renania-Wespalia iti Wikimedia Commons


text:
PAKASARITAAN TI BIAG
Saanna a Nagbabawyan ti Desisionna Idi Agtutubo Pay
ITI maudi a tawen ti biag ti manong ni lolak a ni Nikolai Dubovinsky, insuratna dagiti makaparagsak ken makapadanag a kapadasanna a nagserbi ken Jehova. Kaaduan kadagita ti napasamak idi maiparit pay ti trabahotayo iti dati a Soviet Union. Nagmatalek ken nakaregregta latta uray no adu a rigat ti napasaranna. Kanayon nga ibagbaga ni lolok a Nikolai a kayatna nga estoriaen ti kapadasanna kadagiti agtutubo isu a kayatko nga estoriaen ti dadduma a kapadasanna. Nayanak ni lolok iti mannalon a pamilia idi 1926 iti purok ti Podvirivka idiay Chernivtsi Oblast, Ukraine.
NO KASANO A NAAMMUAN NI LOLOK A NIKOLAI TI KINAPUDNO
Inrugi ni lolok a Nikolai ti estoriana: “Maysa nga aldaw idi 1941, nangyawid ni manongko nga Ivan iti sumagmamano a magasin a Pagwanawanan ken bokleta, ken dagiti libro a The Harp of God ken The Divine Plan of the Ages. Binasak amin dagita. Nasdaawak a nakaammo a saan a ti Dios no di ket ti Diablo ti makagapu iti amin a pakarigatan ditoy lubong. Binasak met dagiti Ebanghelio ket nabigbigko a nasarakakon ti kinapudno. Sireregta nga impakaammok kadagiti sabsabali ti namnamak iti Pagarian. Bayat nga inadalko dagitoy a publikasion, in-inut a naawatak ti kinapudno ket tinarigagayak ti agbalin nga adipen ni Jehova.
“Ammok a maipasangoak iti rigat gapu iti pammatik. Madama idi ti gubat ket diak kayat ti pumatay. Tapno makapagsaganaak kadagiti dumteng a suot, inkabesak dagiti teksto iti Biblia kas iti Mateo 10:28 ken 26:52. Determinadoak nga agtalinaed a matalek ken Jehova, uray no matayak!
“Agtawenakon iti 18 idi 1944, ket naayabanak nga agsoldado. Daydi ti kaunaan a tiempo a nakaduak dagiti kapammatiak, dagiti agtutubo a lallaki a naayaban met nga agsoldado. Situtured nga imbagami kadagiti opisial a saankami a makiraman iti gubat. Nakaunget dagiti soldado ket kinunada a bisinendakami, pagkaliendakami iti abut, wenno paltogandakami. Ngem situtured nga insungbatmi: ‘Dakayo ti makaammo. Ngem uray an-anuendakami, tungpalenmi latta ti bilin ti Dios a “Dika mamapatay.”’—Ex. 20:13.
“Gapuna, tallokami a kakabsat a lallaki a naibaon idiay Belarus tapno agtrabaho kadagiti talon ken agtarimaan kadagiti nadadael a balay. Malagipko pay ti nakitak a nakas-ang nga epekto ti gubat iti pagbeddengan ti Minsk. Makita dagiti napuoran a kayo iti kalsada. Adda kadagiti kanal ken kabakiran dagiti bangkay ti tattao ken dagiti bimsogen a natay a kabalio. Nakakitaak kadagiti nabaybay-an a bagon ken kanyon ken uray dagiti nadadael a paset ti eroplano. Nakitak a mismo ti pagbanagan ti panangsukir iti bilin ti Dios.
“Nagpatingga ti gubat idi 1945, ngem naibaludkami latta iti sangapulo a tawen gapu ta saankami a nakigubat. Iti umuna a tallo a tawen, awan ti gimongmi wenno naipablaak a naespirituan a taraon. Nakapagsuratkami iti dadduma a kakabsat a babbai, ngem naarestoda met ken nasentensiaanda iti 25 a tawen a panagtrabaho iti kampo.
“Idi 1950, nawayawayaankami a nasapsapa ket nagawidkamin. Bayat a nakabaludak, nagbalin a Saksi ni Jehova ni nanangko ken ti adingko a babai a ni Maria! Saan pay idi a Saksi dagiti manongko, ngem agad-adaldan iti Biblia. Gapu ta naregtaak a mangasaba, kayatdak manen a paibalud ti ahensia ti seguridad iti Soviet. Kalpasanna, kiniddaw dagiti kakabsat a mangidadaulo iti trabaho a tumulongak iti nalimed a panagaramid iti literatura. Agtawenak idi iti 24.”
PANANGISAGANA ITI LITERATURA
“Sangkaibaga dagiti Saksi: ‘No maiparit ti trabaho iti Pagarian iti rabaw ti daga, agtultuloy dayta iti uneg ti daga.’ (Prov. 28:28) Iti daydi a tiempo, kaaduan a panagimprenta ket maaramid a nalimed iti uneg ti daga. Ti damo a kuarto a ‘nagtrabahuak’ ket ti bodega iti uneg ti daga iti pagnanaedan ni manongko a Dmitry. No dadduma, dua a lawas a saanak a rumrummuar iti bodega. No maiddep ti silaw ti lampara gapu ta awan ti oksihena, agiddaak ket urayek agingga a mapno ti kuarto iti presko nga angin.
“Maysa nga aldaw, dinamag ti kabsat a lalaki a kaduak nga agtrabtrabaho, ‘Nikolai, nagbautisarka kadin?’ Nupay 11 a tawen idin nga agserserbiak ken Jehova, diak pay nagbautisar. Isu nga inlawlawagna dayta kaniak ket iti daydi met la a rabii, iti edad a 26, nabautisaranak. Tallo a tawen kalpasanna, naaddaanak iti kanayonan nga annongen kas miembro ti Country Committee. Iti dayta a tiempo, madutokan dagiti siwayawaya pay a kakabsat a mangsukat kadagiti naaresto isu a nagtultuloy ti trabaho ti Pagarian.”
TI RIGAT TI PANAGTRABAHO ITI UNEG TI DAGA
“Ti panagimprenta iti uneg ti daga ket narigrigat ngem iti pannakaibalud! Iti pito a tawen, tapno saandak a makita dagiti polis a miembro ti KGB, saanak nga immatender kadagiti gimong iti kongregasion ken masapul a pabilgek ti espiritualidadko. Makitak laeng ti pamiliak no bisitaek ida, ket sagpaminsan laeng dayta. Maawatanda met ketdi ti kasasaadko, isu a naparegtaak iti dayta. Ti kanayon a pannakabannog ken panagan-annadko ti nangpakapuy kaniak. Masapul a nakasaganakami a kanayon iti aniaman a mapasamak. Kas pagarigan, maysa a rabii, immay ti dua a polis iti balay a pagnanaedak. Timpuakak iti tawa iti sabali a sikigan ti balay ket nagtarayak iti kabakiran. Idi makagtengak iti kataltalonan, adda nangngegko a sanengseng. Idi nangngegko dagiti putok ti paltog, ammokon nga uni ti bala dagidiay! Nagsakay iti kabalio ti maysa kadagiti kumamkamat kaniak ket pinaltopaltogannak agingga a naibus ti balana. Napuntaan ti maysa a takiagko. Kalpasan ti lima a kilometro a panangkamatda kaniak, nakalemmengak iti kabakiran isu a nalibasak ida. Idi nabistaak, naibaga kaniak a 32 a daras a pinaputokandak!
“Gapu ta nabayag nga addaak iti uneg ti daga, nakapuspusiawak ket madlaw a dagus no ania ti trabahok. Isu nga inkagumaak ti nagkainaran. Naapektaran met ti salun-atko. Naminsan, diak payen nakapan iti napateg a miting a kadua ti dadduma a kakabsat a lallaki gapu ta nagdaringungo ken nagsaruaak iti dara.”
PANNAKAARESTO NI LOLOK A NIKOLAI
“Idi Enero 26, 1957, naarestoak. Innem a bulan kalpasanna, impakaammo ti Supreme Court ti Ukraine a nasentensiaanak a mapapatay babaen iti firing squad. Ngem gapu ta naikkaten ti dusa nga ipapatay iti pagilian, nagbalin laeng a 25 a tawen ti pannakaibaludko. Walokami a nasentensiaan a no mapagtitipon, agdagup iti 130 a tawen a panagtrabaho kadagiti kampo. Naibaonkami kadagiti kampo a pagtrabahuan idiay Mordvinia, a sadiay adda agarup 500 a Saksi. Sililimed a naguummongkami iti babassit a grupo tapno adalenmi ti Pagwanawanan. Kalpasan a sinukimat ti maysa a guardia dagiti nakompiskar a magasin, kinunana: ‘No itultuloyyo a basaen dagitoy, awan ti makaparmek kadakayo!’ Inaramidmi dagiti naipatrabaho kadakami ken masansan nga ad-adu ti maaramidanmi ngem iti naited a trabahomi. Ngem kinuna ti komander ti kampo: ‘Saan a napateg kadakami ti trabaho nga ar-aramidenyo. Ti kinamatalek ken panangsuportayo iti nasion ti kasapulanmi.’”
“Inaramidmi dagiti naipatrabaho kadakami ken masansan nga ad-adu ti maaramidanmi ngem iti naited a trabahomi”
NAGTALINAED A MATALEK
Idi nawayawayaan iti kampo idi 1967, timmulong ni lolok a Nikolai a nangorganisar kadagiti kongregasion iti Estonia ken iti St. Petersburg, Russia. Idi rugrugi ti 1991, nabaliktad ti desision ti korte idi 1957 gapu ta kurang ti ebidensia. Iti dayta a tiempo, adu a Saksi a minaltrato dagiti agtuturay ti nawayawayaan. Idi 1996, immakar ni lolok iti siudad ti Velikiye Luki iti Pskov Oblast, nga agarup 500 a kilometro ti kaadayona iti St. Petersburg. Gimmatang iti bassit a balay, ket idi 2003, naibangon ti maysa a Kingdom Hall iti lotena. Ita, adda dua a narang-ay a kongregasion nga aggigimong sadiay.
Agserserbikami nga agassawa iti sanga nga opisina dagiti Saksi ni Jehova iti Russia. Idi Marso 2011, sumagmamano a bulan sakbay a natay ni lolok a Nikolai, binisitanakami iti maudin a gundaway. Natukay ti riknami idi maragragsakan a nangibaga kadakami: “Sigun iti makitkitak, ammok a nangrugin ti maikapito nga aldaw ti panagmartsa iti aglikmut ti siudad ti Jerico.” (Jos. 6:15) Agtawen idin ni lolok iti 85. Nupay narigat dagiti napasaranna, kastoy ti panangdeskribirna iti biagna: “Maragragsakanak ta idi ubingak pay, inkeddengkon ti agserbi ken Jehova! Diak pulos pagbabawyan dayta!”


text:
Monday, October 10, 2016
FAMILY DEVELOPMENT SESSION (FDS), AGTULTULOY A MAIPATUNGPAL
Cabugao, Ilocos Sur – Iti pannakiuman ti Web In-Action iti Oktubre 10, 2016, impakaammo ti Opisina ti Municipal Operation’s Office (MOO) iti 4 P’s Program, Municipal Link-Cabugao nga itultuloyda nga isaksaknap ti pakabuklan ti programa iti Salun-at ken Edukasion iti pagnaedan dagiti kameng ti 4 P’s kadagiti barangay ti Munisipalidad ti Cabugao iti bulan ti Hulio, Agosto ken Setiembre 2016.
Innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 P’s para iti dayta a bulan nga agpokus iti Tema agraman dagiti naglektiur: “Disaster Preparedness: “E-BALDE” dagiti kameng ti MDRRMC-Cabugao ti bulan ti Hulio; “Ang sanggol O Batang May Sakit” dagiti Medical Personnel ti RHU-Cabugao iti bulan ti Agosto ken “Pangangalaga sa Ina Pagkatapos Manganak” babaen iti Nurses Deployment Program ti DOH iti bulan ti Setiembre.
Iti manon a bulan a pannakaangay ti Family Development Session (FDS) kadagiti barangay ket masursuro metten dagiti Parent-Leaders ti tumakder iti bukodda a panangtarawidwid iti miting ken seminar iti masakupanda.
Napagkaykaysaanda a maysa a Topiko latta ti binsaenda kadagiti Family Development Session-da. Nalaklaka pay a maawatan dagiti adalanda a 4 P’s no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ken inisiatiba ket maigapu iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili ti Cabugao. # (Web In-Action)
Innayonda a makiko-koordinarda latta kadagiti Opisiales ti Barangay/Parent Leaders a katinnulongda a mangorganisar iti Family Development Session (FDS) para iti Topiko nga imitingda kadagiti 4 P’s para iti dayta a bulan nga agpokus iti Tema agraman dagiti naglektiur: “Disaster Preparedness: “E-BALDE” dagiti kameng ti MDRRMC-Cabugao ti bulan ti Hulio; “Ang sanggol O Batang May Sakit” dagiti Medical Personnel ti RHU-Cabugao iti bulan ti Agosto ken “Pangangalaga sa Ina Pagkatapos Manganak” babaen iti Nurses Deployment Program ti DOH iti bulan ti Setiembre.
Iti manon a bulan a pannakaangay ti Family Development Session (FDS) kadagiti barangay ket masursuro metten dagiti Parent-Leaders ti tumakder iti bukodda a panangtarawidwid iti miting ken seminar iti masakupanda.
Napagkaykaysaanda a maysa a Topiko latta ti binsaenda kadagiti Family Development Session-da. Nalaklaka pay a maawatan dagiti adalanda a 4 P’s no dagitay kabisadoda/naipanawen a Topiko/Situasion iti maiyad-adal kas parte iti Values Formation ti Programa.
Dagitoy nga aksion ken inisiatiba ket maigapu iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang iti pannakikammayetna iti Ahensia ti DSWD iti napintas a maaramidan dagiti programa a maisaksaknap kadagiti barangay tapno maragpat iti sapasap a panagrang-ay iti Pamilia ken umili ti Cabugao. # (Web In-Action)
Posted by Bayan ng Cabugao, Ilocos Sur at 3:10 PM
Subscribe to: Post Comments (Atom)


text:
Nailian a Parke ti Ginasut nga Is-isla
Ti Nailian a Parke ti Ginasut nga Is-isla (Pangasinan: Kapulo-puloan wenno Taytay-Bakes) ket nailian a parke iiti Filipinas. Ti nasalakniban a lugar ket mabirukan idiay siudad ti Alaminos, iti probinsia ti Pangasinan iti akin-amianan a Filipinas. Dagiti isla ket agdagup iti 124 iti ababa nga ugot ken 123 iti nangato nga ugot, ken dagitoy ket naiwarwaras idiay Golpo ti Lingayen a mangsakop ti kalawa iti 16.76 kuadrado kilometro (6.47 sq mi). Tallo laeng kadagitoy ti napadur-as para iti turismo: ti Isla ti Gobernador, Isla ti Quezon, ken Isla ti Ubbing. Ti pantalan Lucap idiay Alaminos, ti sumreka iti Nailian a Parke, ket agarup a 240 kilometro (150 mi) iti amianan ti Manila, ti kapitolio ti Filipinas.[1]
Dagiti linaon
Heolohia[urnosen | urnosen ti taudan]
Dagiti isla ket naipampamattian nga agtawen kadagiti dua a riwriw a tawtawen. Dagitoy ket pudno a dagiti korales ken adun a makagay-at iti kaunegan ti daga, iti lugar a dati nga uneg ti baybay iti maysa nga antigo a baybay. Ti panagpababa ti lessaad ti baybay ket mangipakpakita kaniada iti rabaw. Dagiti pekuliar a sukog a "kasla uong" kadagiti dadduma nga isla ket gapuanan babaen ti tignay ti nuronor dagiti allon ti taaw.
Pakasaritaan[urnosen | urnosen ti taudan]
Ti nailian a parke ket napartuat babaen ti Presidensial a Proklamasion Blng. 667, a mangsakop ti kalawa iti 16.76 kuadrado kilometro (6.47 sq mi) ken pinirmaan babaen ni Presidente Manuel L. Quezon idi Enero 18, 1940, para iti pagimbagan ken pagragsakan ti tattao iti Filipinas ken naamammuan a kas ti Nailian a Parke ti Ginasut nga Is-isla. Ti Republika Tignay Blng. 3655 a napirmaan idi Hunio 22, 1962, ket nagpartuat ti Konserbasion ti Ginasut nga Is-isla ken Turay ti Panagrang-ay (HICDA), para iti konserbasion, panagrang-ay ken panangimaton ti daytoy a parke. Ti parke a mairaman ti Luek Lucap ket naiyakar manipud ti HICDA iti Turay ti Turismo ti Filipinas (PTA) babaen ti Seksion 35 iti Bilin ti Presidente Blng. 564.[2]
Idi Abril 27, 1982 babaen ti Proklamasion Blng. 2183, ti nailian a parke a mairaman ti Luek Lucap ken dagiti aplaya a lugarna, a mangrugi manipud idiay Sitio Telbang iti daya aginggana ti Sitio Recudo iti laud, ket nairangaranda a kas Sona ti Turismo ken Reserba ti Marina babaen ti panagtengngel ken administrasion ti PTA. Kanungpalan babaen ti Proklamasion ti Presidente Blng. 2237 a napartuat idi Nobiembre 6, 1982, dagiti sangkapaset ti reserba ti daga para iti Adu a Panggep ti Talon dagiti Panagkalap ti Marina (napartuat babaen ti Proklamasion Blng. 1282 idi Hunio 21, 1974) ket naikkatda ken naikabil babaen ti panagtengngel ken panangimaton iti uray ti Turismo para kadagit panggep ti panagdur-as.[2]
Ti Ehekutibo Bilin Blng. 436 ket pinirmaan babaen ni Presidente Gloria Macapagal-Arroyo iti Hunio 21, 2005 ket nangiyakar ti administrasion, panangimaton, panagtaripato ket operasion ti sibubukel a Nailian a Parke ti Ginasut nga Is-isla (HINP), a mairaman amin dagiti aktibidad, dagiti amin a pakultad ken dgaiti amin a panagpasayaat kalpasan dayta, manipud ti TUray ti Turismo ti Filipinas (PTA) iti gobierno ti siudad ti Alaminos, Pangasinan iti panangikeddeng ti Republika Tignay Blng. 7160, a naamammuan pay iti Kodigo ti Lokal a Gobierno iti 1991, a mangawis ti panangiyakar ti bileg ken turay manipud ti nailian a gobierno kadagiti unit ti lokal a gobierno, a maitunos iti debolusion a programa ti gobierno nga inbilin babaen ti Batay-linteg.[2]
Isla ti Cabarruyan[urnosen | urnosen ti taudan]
Ti Isla ti Cabarruyan, ket isu ti kadakkelan nga isla iti isla nga ili ti Anda, Pangasinan a mabirukan idiay amianan a laud ti Nailian a Parke, daytoy ket masansan a tinawtawagan ti "ina nga isla" dagiti Ginasut nga Is-isla.
Fauna[urnosen | urnosen ti taudan]
Ti Gandat ti Glpo ti Lingayen ti Sagip ket ti panagadal a naaramid idi 2010, daytoy ket inkeddeng babaen ti Enbironmento ti Marina ken Pundasion dagiti Rekurso Inc. ken pinuonan baben ti gobierno ti Olánda, iti panagsungbat ti kaawan dagit irekurso iti naindagaan a biag ti kaatapan dagiti isla. Ti panagadal ket nangusig ken nagpartuat ti maysa nga inbentoria ti flora ken fauna dagiti isla tapno mangtulong ti lokal a gobierno a mangpartuat ti maysa a programa ti panagsiim ti enbironmento tapno mangsalaknib ti biodibersidad ti isla. Adda met dagiti biag ti kaatapan a mabirukan nga agbibiag iti Nailian a Parke a mairaman dagiti:[3]
- Mangmangan ti kappi a Macaca
- Musang ti Silag ti Asia
- Dugong
- Dolpin ni Fraser
- Tekka
- Monitor nga Alutiit
- Pawikan
- Berde a pawika
- Olibas ridley a pawikan
- ti sebbangan ti Nalabbasit a Pag-ong
- dagiti uleg
- Laticauda colubrina, ti sebbanagn ti uleg ti baybay
- Retikulato a beklat
- Nadumaduma a sebbangan ti kurarapnit
- Nadumaduma a sebbangan dagiti rodensia
Kasano ti mapan idiay[urnosen | urnosen ti taudan]
Ti Lucap wenno ti Pantalan ti Alaminos, ti pagserrekan ti Nailian a Parke, ket agarup a 240 kilometro (150 mi) iti amianan manipud ti sero kilometro a marka iti Parke Rizal idiay Manila wenno agarup a 3.75 nga oras a panagmaneho ti pribado a lugan.[1] Babaen ti publiko a pagluganan manipud idiay Manila, ti panaglugan ti bus ket agarup a 5 aginggana ti 6 nga oras.[4]
Galeria[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ a b "Ti Parke Rizal aginggana idiay Parke ti Ginasut nga Is-isla". Mapmapa ti Google. Naala idi 2013-05-20.
- ^ a b c "Ehekutibo a Bilin Blng. 436". ti Gandat ti LawPhil. Naala idi 2013-05-20.
- ^ Sotelo, Yolanda (2010-08-18). "Ti Panagadal ket saan a nakabiruk kadagiti tukak idiay Ginasut nga Is-isla". Inquirer.net.
- ^ "Getting here". WEbsite ti Nailian a Parke ti Ginasut nga Is-isla. Naala idi 2013-05-20.
Dagiti silpo ti ruar[urnosen | urnosen ti taudan]
Midia a mainaig iti Nailian a Parke ti Ginasut nga Is-isla iti Wikimedia Commons


text:
SYUDAD ITI SAN FERNANDO, La Union, May 10 (PIA) — Agarup 6,096 nga agtutubo ditoy rehiyon ti agtrabaho ita a panawen ti tikag babaen ti expanded Government Internship Program (GIP) ti Department of Social Welfare and Development (DSWD).
Dagiti nakipaset nga indibidwal ket dagiti out-of-school-youth, saan a nakapagturpos ken nakaturpos ti kurso nga awanan pagsapulan na nga agtawen ti 18 agingga 30 ti tawenna.
Kinuna ni Grace Rendon, DSWD 1 focal person ti Youth, pilienda a nalaing dagitoy nga agtutubo tapno makapagsaganada para ti pagtrabahuanda. Masapul nga agisubmitda iti bio-data, birth certificate ken application form.
Dagiti agtutubo nga agtrabaho ket maiwarasda ti 3,265 a barangay ditoy rehiyon, field offices, centers ken institusyon ti DSWD kasta met kadagiti rehistrado a NGOs.
Dagitoy nga agtutubo ket ipatungpal dagiti nadumaduma a programa ti core social protections ti DSWD kas iti Pantawid Pamilyang Pilipino Program, Social Pension Program, Supplementary Feeding Program, Cash for Work for Small Scale Farmers and Fisherfolks ken Internally Displaced Persons ken Day Care Service a kadduada ti lokal a gobierno.
Inlawlawag ni De los Reyes a ti maysa nga agtutubo ket makaawat ti P246 stipend kada aldaw ket agtrabahoda ti limapulo ket dua nga aldaw a nangrugi idi Mayo nga agturpos ti Hulyo ti datoy a tawen.
Imbaga met ni DSWD 1 Regional Director Marcelo Nicomedes J. Castillo a ti GIP ket maikkan iti oportunidad dagiti agtutubo nga agsapul ken makatulong ti pamilyada tapno madebelop dagiti paglainganda kasta met a maisaganada ti masangwananda a pagtrabahuan. (ANL/EMR-PIA 1, La Union)


text:
Iti pannakiuman ‘toy nagsurat ken ni MedTech Grazela Azcueta-Pereyra ti PRC-Ilocos Norte Chapter kinunana: “Mabalin nga ag-blood letting ti maysa a tao maminsan iti tunggal tallo a bulan. Daytoy no nasalun-at ti mangidonar ti darana. Maikkan ti blood donator iti Donor Card a mangipaneknek nga isuna ket nagidonar ti dara. No kasapulanto ti blood donator a nagidonar ti darana mabalinna nga isakada iti PRC blood bank sadino man ditoy pagilian.”
Dinakamat pay ni Apo Pereyra a madi nga agidonar ti darada dagiti nakainum nupay no nausawanda kalpasan ti 24 nga oras mabalinen nga agidonar.
Innayon ni Apo Pereyra a saan a mabalin nga agidonar ti darada dagiti nagpa-tattoo, post operative, agmain-maintenance ti agasda, addaan nakaro a sakit ken maamiris nga umuna ti blood donator no mabalinna iti agidonar wenno saan.
Inlawlawag da Apo Pereyra ken Apo Romel Arciaga, a kameng ken driver, ti PRC-Ilocos Norte, kinunada: “Depende a dara ti kasapulan dagiti um-umay a pasiente no Type A, B, AB ken O. Nupay nalaklaka a sapulen ti Type O ngem ti Type AB. Kaaduan a blood donator ti Type A ken O ti darada.”
Indauluan ni MedTech Edna Orcina, administrator ti PRC-Ilocos Norte Chapter ti gungloda manipud iti Amianan.
KABAYATANNA, sinuportaran ti LGU-Cabugao daytoy a blood letting iti pannangiwardas ni Mayor Edgardo “Ediboy” S. Cobangbang, Jr., ti PNP-Cabugao babaen ken ni Chief of Police William Nerona. #A joe s. somera


text:
Anya ti kararag iti maysa a managbasol?
Saludsod: Anya ti kararag iti maysa a managbasol?
Sungbat: Ti kararag ti maysa a managbasol ket kararag iti maysa a tao iti Dios kalpasan nga maawatanna nga isu ket maysa a managbasol ket agkasapulan iti mangisalakan. Ti panangsarita daytoy nga kararag ket awan kapaypay-anna no basta laeng saritaen iti bibig ngem saan a matarusan. Daytoy ket agbalin laeng a nabileg no baliksen nga agtaud iti puso, nga matarusan ken inawat iti maysa a tao ti kinapudno nga isu ket maysa a managbasol ket agkasapulan iti pannakaisalakan.
Umana iti amin, rumbeng nga maawatantayo a datayo amin ket managbasol. Kunkuna iti Taga-Roma 3:10, “Awan ti uray maysa a nalinteg a tao.” Ipatpataros iti Biblia nga datayo amin ket nagbasol. Datayo amin ket managbasol ken agkasapulan iti asi ken pammakawan iti Dios (Tito 3:5-7). Gapu kadagiti basoltayo, rumbeng laeng nga madusatayo nga awan patinggana idiay impiyerno (Mateo 25:46). Ti kararag iti maysa a managbasol ket ti panangdawat iti parabur saan ketdi a pannakaukom. Daytoy ket panangdawat ti asi saan ketdi a pungtot.
Rumbeng pay nga maammoan tayo ti inaramid iti Dios para kadatayo tapno isalakannatayo iti didgra gapu ti kinamanagbasoltayo. Ti Dios ket naglasag babaen kenni Jesu-Cristo (Juan 1:1, 14). Insuro ni Jesus kadatayo iti kinapudno maipapan iti Dios ket nagbiag Isuna nga maysa a nalinteg ken nasantoan nga panagbiag (Juan 8:46; 2 Taga-Corinto 5:21). Kalpasan, Isu ket natay idiay krus maigapu kadatayo. Inanusanna ti dusa a para kadatayo (Taga-Roma 5:8). Nagungar ni Jesus tapno paneknekanna nga inabakna ti basol, pannakatay ken impiyerno (Taga-Colosas 2:15; 1Taga-Corinto 15). Agsipud iti daytoy amin, mabalinen a mapakawan dagiti basbasoltayo ken matagikua ti biag nga agnanayon ken pagtaengan idiay langit nga inkarina no laeng ikabiltayo ti pammati ken panagtalek kenni Jesu-Cristo. Ti laeng rumbeng nga aramidentayo ket ti panamati nga ni Jesus ket natay gapu kadatayo ken nagungar manipud kadagiti natay (Taga-Roma 10:9-10). Datayo ket maisalakan gapu laeng iti parabur, babaen iti panamati kenni Jesu-Cristo. Kunkuna iti Taga-Efeso 2:8 “Ta gapu iti parabur iti Dios, naisalakantayo babaen iti pammati. Saanyo nga insalakan ti bagiyo gapu iti inaramidyo. Insagut kadakayo iti Dios ti pannakaisalakanyo tapno awan iti mangipasindayag iti daytoy.”
Ti kararag ti maysa a managbasol ket maysa a kadawyan nga panangipaduyakyak iti pammati iti maysa a tao iti Dios ken panagyaman iti pannakaisalakan nga naited kenkuana. Lagipem laeng nga daytoy a kararag ket saan a mangisalakan kenka. Ti Dios laeng ti makaisalakan kenka babaen iti Santo nga Espiritu. Ibagam kenkuana nga agtaud dita pusom, “O Dios, aminek a nagbasolak maibusor kenka ket rebbeng laeng a siak ket madusa. Ngem innala ni Jesus ti basol ko ken sinagabana ti dusa nga siak iti rumbeng nga umawat. Agbabbabawi ken paglikudakon dagiti basbasolko ken agtalekak kenni Jesus maipapan iti pannakaisalakanko. Agyamanak iti nakaskasdaaw nga paraburmo ken pammakawan. Agyamanak met iti biag nga agnanayon. Amen!
Gapu kadagiiti nabasam ditoy, Sika kadi ket agbabbabawin kadagiti basolmo ken nangaramidka iti keddeng nga ikabil ti pammati ken panagtalekmo kenni Cristo? No wen, i-klik mo ti "Inawat ko ni Cristo ita" iti kahon iti baba.
Nagdesisyon ka kadi para ken Cristo gapu iti nabasam ditoy? No kasta, maidawat a pindutem iti baba ti "Inawat ko ni Cristo ita nga aldaw".
Agsubli iti kasangoan a panid ti Ilocano
Anya ti kararag iti maysa a managbasol?